Sersiam Thar ih Huham - Chinland Today Media\nMarch 8, 2012 11:28 pm·0 comments\nZozo khal Khrih thawn an pehzom awk tik ahcun mi thar a si; a nun hlun cu a cem ih nun thar a thok zo.\n–\t2 Korin 5:17\nBible Siar Ding: Rom 8:1-39\nMi tampi Pathian sunlawinak a thlennak mipi biakkhawmnak hmun ah an tel. Pathian kutcak in ziangtinkim a tonghtham, ih taksalam raal kham sak in an um. A thai zing ahcun Satan huham in a do hngai. Ziangah cumi a cang si pei? Thlarau nun, Mi Fapa sunlawinak, sersiam thar ih sunlawinak cu a thi theimi kan nunnak sungah a um zo. Asinan kan taksa ruangpum cu kan raalpa hrangah raaldonak hmun le hniksaknak hmun a si. Sikhalsehla Pathian ih tuahmi cu a thi theimi taksapum hnakin a nasa sawn, ziangahtile Pathian fa a simi mi pakhat ih a sunglawimi zalennak cu a maksak sawn. Ziangti’nso cumi cu a ralai dingmi thawn cu kan tahtthim thei ding?\nJesuh in, “Nunnak taktak a petu cu Thlarau a si; milai ih taksa cu san a tlai lo. Nan hnen ih ka simmi ttongkam hi nunnak a si” a ti (John 6:63). Job in, “Natnak in ka vun cu ei ttheh hmansehla, hiti ih ka tisa thawn Pathian cu ka hmu ding,” a ti (Job 19:26). Hih lei hringnun hnakih nasa sawn neitu kan si. Pathian lawng a zoh ringringtu, le A famkimnak a hmu ih A sunlawinak a kaifektu pawl cu Amah bang dingin an thlengh aw ding. Pathian umpinak thawngin sersiam thar pawl cu Amah bang dingin in thuam ding. Cumi thu thei cingin Satan cu hmun ka pe thei ding maw? Ka phurnak hmuah cu Pathian Thu nuncihnak thawn ka thlengh ding. Ka ttihnak cu ka rinsan nawn ding mawsi? Rinsan lamlam hlah. Lei tisa ah tthatnak famkim a um lo (Rom 7:18), asinan Pathian in nun thar sungah kan um ih A hrangah kumkhua hrangih timtuah fel kan silai hlan lo A Thlaru in nunnak in pek a si.\nPathian hnattuantu pakhat in, “daan thawn a mil aw lomi midang duhdawtnak ka nei,” in ti dah. Kei in, “Cumi cu nun hlun maw nun thar so a si?” ka ti. A thinlung a kekkhuai. “Cumi cu nun hlun a si ti’n a sim. “Minung hlun cu a thiltuahmi pawl hmuahhmuah thawn hlitphuak thluh mai aw,” (Kolose 3:9).\nNa taksa pum hi Pathian ih thamdai theih dingin siang hram aw. Amah in na thlarau nun a nungter zo. Amah hi na nunram uktu bawi siter aw, ziangahtile Amah in a tthabik in a uk ding a si. Amah cu na nunnak ih siangpahrang a si ding, na duhdawtnak, na duhhiarnak, na khuakhan lairelnak pawl a zate’n ukter aw. Cuti’n Amah in a lo uk ding, na sungah um in na nunnak ah nunsimnak in famkimnak a umter ding.\nPathian in A thluasuah in mi a ttawnttem dah lo.


Surbungtlang Airport! - Chinland Today Media\nAugust 25, 2010 1:26 pm·0 comments\nSurbungtlang Airport kha!\nSiartu U le Nau, Ramtin kiltin a thleng Laimi, surbung tlang airport thuanthu kan theih ih, thlacamnak thawi tan kan lak cio ding tumtahnak nei in ka tawnteh mi ka lo hlawm.\n1974 Pyituh council san, a term khatnak Pyine Chairman cu U Kap Cung Nung in a tuan. A tuan veten kan Lairam ah pehtlaih awknak kan neih that lo ruangah airport kan neih a tul ti a hmu fiang. Zathlir khualu Surbungtlang ah airport tuah dingin Uksuh tin Chairman le Sungtuan pawl ko khawmin thutluknak an tuah thluh veten 1975 furpi rori in tuah tul mi a tuan cih mai.\nAirport tuah ding ahcun a tan zawngih (wind cross) thli hran hi tihnungzet a si ih airport tuah a theih lo. A hmaisa bikah cuih windcross a um le um lo theihnak dingah nikhuatahnak (Muliwatah) bun dingin a tawlrel. Mandalay ihsin nikhuatahnak department ih an bawi a hungih a mai’ hohanak in Fialtlang le Lal Mang khan lak Vanthlatu sap (tu ri te) ah bun a si. Hi hmunram hi Zathlir ram a si ih zanthing hmuahhmuah thingai an hlam thluh. An thingkhon cu cawriak vekin an dai aw thepthep. Acozah in hnatuan (vuanthan) mi pahnih a la ih keimah cu tuanvo in pe. Zathlir Unau in kan riahnak ding Buuk an hung sak mi ah a zanin kan riak cih. Kan ihnak dingah thingpum (hriangzen) in don sak mi ah hrampi kan aat mi phah in kan it. Tinung luang a umlo ih Vanthlatu pi sung Sabual li (Tlanglak tili) tidai kan hmang. Tupi lak tili tifam cu thinghnah a khatih a tidai cu a sen khemkhem. Cutluk in kan zonzai na’n kan Lairam hrangah kan titheitawk tuanvo kan neih si ti thinlung pu in har kan tuar tento.\nNi khat ah 6 am, 9 am, 12 noon, 3 pm le 6 pm ahhin nikhuatahnak cu kan zoh ih record kan ngan cingcing. Mi pathum hrang ahcun hna a tam lozet. Kan zohbik mi cu:\n(1) Khuitawkin thli a ra hrangih khui lam ah a hrang?\n(2) Peng ziangzat cak in a hrang? (Himi hi a pengzat theih dingah tuat a tul)\n(3) Khuadur phunthum a umih a sangbik,(avar hlerhler bik) khui tawk ihsin khui lam an feh?\n(4) A sangbik sangtu (vartuk lo, dum tuk lo pawl) khui tawk in khui ah an feh? tile\n(5) A niambik (ruahti zawitu a dumbik) khui tawk in khuiah an feh? ……. timi pawl hi ralring zetin zoh in, record dikzet in kan tuah. Falam ah zarhkhat veikhat kan ca cu kuat a si. Myone in Mandalay ah an kuat sawng ve. Kan airport thli hran dan kan zohmi result a hung suak ih wind cross a um lo tuan cih a theih thlang in ti cun, kan lung a awi tuk. Surbung tlang airport hi nikhuatahnak department bawi khalin a thabik tiih record a ngan mi a si ti Pyine Chairman pa in a sim. Kan sunmang hi a sau duh in ruah ding a tam cuang. Pyine chairman pa hin thla khat vei hnih thum hi in ra veh ringring, ka fak nasa.\nKan hnatuan hi mi pakhat ih tuan theimi a si ruangah Chairman in zian dawng SG dawng nga lai in pe ih Zathlir sungkhat methal zunphir kan sangih mi pahnih cu ram kan tawi ringring men. Sakap pa lo fam cu zianghman kahmi kan nei lo. Ni khat cu Ngalrual kan dawinak ah ka meithal mawn ka bawngbi zawite in a awh ngah pangih ka meithal a puak cu ka rualpa a ke kiang pikhat dan ah cerek, rek kua in a lut thluh. Ka khur thlauhthlo rori. Cui si cun kan tlung vurvo. Relsing khualu Fial tlang pawng hi kan thleng ringring. Hi tllang pawng hi thlua pali a umih zovek pacang tha khal an hlo lawk theu. Kannih cu hloh kan phan ruangah hminsinnak dangdang in thing kan them thluh. Ni khat cu kan va thleng sal ih khur kaupi ek khur laihmi vek khur kan hmuh cia mi ahcun kan ziang thu maw a thok kan tum. Kan kutin kan huat rero ih Khan tiat lai lungpheng kan hmu.\nHi khur hi hrampi sang nawnnawn a khat thluh. Kan rualvah in kan zawn aw ih a lengah kan suah. Cuih lungpheng cu lehlam ngil nawn a si ih cuih a ngilnak lam ah tum nawn in bawnglol vekih zukmi kan hmu. Cuih cangannak kiangkap cu kan tidai kenmi te cun kan toih ih kan zohfiang. A kulhmi hnuai ah cafang te fiangmi le fiang lo dawk ih nganmi kan hmu ih, an ngan mi cafang cu airground ti ih nganmi a rak si ta riai, mak kan ti nasa! Hi lung hi mirang pawlih phunmi a rak si. Hi thuhla kan zingzoi vivo ih Rirai (khuavang) biak lai san a rak si ruangah mirang pawlin hi sehvel khua upa an rak dil nan, an biakmi khuahrum (khuavang) umnak hmun a si ruangah an rak siang lo ti a si. Cu ruangah hi hmun hi airport tuahnak hmunttha a si ti hminsinnak ah lung an phun nak san a rak si. Kum reipi a rung si in ramvak pawl in thil tha an phum ding ti zumnak in an rak laih mi a si ding ti’n kan zum. Thil tha an hmuh lo mangbang in hi lungpheng hi an thlakta a si ding. Hi a laitu hi a laih lai ahcun kan lian (hausa) rori ding ti’n a rak ruat aw ding. Thil tha a hmuh lo a beidong thu hi mi hnen ih a rel ngam ka zum lo.\nRuah ti a hung kan, thla tang hmel no sersi kan hung thlen in Myone lamin, khuatin lam hla/lam nai ti um lo, Uksuh cazi tiang in Luk-aa-pe kawh a siih hnattuan kan thok cih mai. Hi tikcu cun, keimah lawng tuanvo in pe. Lei laihnak Tank D 8 a hung luailo ih a mawngtu mi pahnih le a siat tuahtu mi pahnih an tel cih. Vanzam tlannak dingah sabual li a umih cumi cu lei kan silh ciamco. Zing 8:00 in zanlam 5: tiang tuan ringring a si. Zinglam hnatuan cu Vur lakah hnatuan kan thok theu. Thlatang hnatuan kan hun thawh cun Tikir tu tinung umnak ah Buuk kauzet in sak sak ih a nuam deuh ngaingai. Rawlsuangtu in laksak ih a semrem zet. Hi khua she vel khua khat hnu khua khat ar an khai (khuaidan) ter ih veikhat phurh ah sawmthum lai in phurh theu. Zinglam Arsa kan eiih zanlam cu Kalape in eiter. Kan ar cu kan thlah men ih sava in an deh phah phah. Tank tuanvo neitu hrangah mi pakhat nikhat in ding ti’n, zureu langkhat ciar an pe. Kei cu khuaidan ka nei lo na’n nikhat langli inthluh thei an silo ruangah kei ka telve ih kan duhtawk aw. Zanlam hna kan ban in sokhleipar ka tot fingfingih zu kan thletnak khuat ahcun kan thlah ih zu cu kan in theu. Zu a thaw cuang in kan thei. Mirang pawlih an uarbik mi zu in dan a si. Mirang menmen in cu vekih, ti nak cang an thiam lo. Kan sinak a rak sang nasa. Tui ni tiang hin Tank tuanvo nei kan U le ka mitthlam ah a cuang lai. Culai ih thinlung taksa thawn a rak tuantu pawl thlanmual in liamsan nan Thangthar nonawn in kan hngilh lo pei uh ti hi ka sawm aw duh.\nMyone in khuatin, a riakih hna ra tuantu ei ding Fangfai, ngapih hi an tawlrel. Mawtaw tumpi in an hun phur theu. Muka hlai ngaingai kan zar demdem ih cuih hnuai ah kan ret thluh. Fangfai cu mi pakhat co ding khuai-dan in tuahsak vek in ka zem theu. Culai Myone council Chairman cu U Thang Lung a si.\nKhalai sanih Vanzam an tumter tummi cu minung hleiriat lawng to thei Auter vanzam a si. March ni thum hi Taw-hlan-zi Ni a si ruangah hi ni ah tum thei dingin nawtsahling ih in tuan ternak san a si. Kan theh ti theih a si thlang, Pyine, Myone Upa lam khal in an hung haal ih an lung a awizet. Keimah khal tuanvo neitu in kan awngmin le hi department ah na hna kan lo thawn sak ding in ti cia. Thingpaw in salh sak ciamco ih cozah zung saknak hmun le thildang hmun an hminsin nak silo, hmun lawngnak ah inn hmun thazet in pe. Tank mawng pawl khalin na duh vekin kan lo laihsak ding in ti.\nKan ram tifam cu, nikhat cu kan rin lopi in Kawlral bawi ti thepthep an hung thleng thuptho ta riai. Pyine le Myone Upa khal an tel. Kan airport tuahmi a cemnetnak in, pi (feet) an tah vivo ih Lalmang khan lan, Tikir tu kan Buuk tlang tiang an tah. An tah thluh in ziangtin an tong tile, “Hi hmun hi Vanzam tumpi tum theinak a tlin ruangah Project thar in kan tuah lawlaw ding. Tui’ project hi cu kan cancel ding ti’n in hung bum ta riai. Tui’ sun ni tiangah ziangthu hman um nawn lo reprep in kan kel le bawr in kan um ta a si hi. Aw, kan Kawl acozah, na tidan te cu kan Laimi hrangah a va na ve!!!\nHi lai tak ahhin kan Unau Hakha le Tidim khalin mahte in, airport an rak tuah nasa ve. Ui co saruh cuh aw bangin a cuh in kan rak cuh aw a si cu! Kan Kawl acozah le, an salawmtla ah a cang ta. Kan cuh awk ruangah zozo khal pe loin, in cancel sak thluh. Kan Lairam thanso ding hi a thupi tuk nan maw, Tui hnu lam ahcun, thil thupi a um tikah cuh awlo in kian aw dendo kan thiam a tul. (Kum 1993 ah Tahan kiangih Kalay College an on mi khal ka ruat sal theu. ‘Chin College’ ti dingin acozah cun hmin pek a tum na’n, a kiangih kan unau Tedim hrekkhat in anmai’ khua ‘Khaikam College (khua hmin hi ka fiang nawn lo)’ ti an duh. Cuti ih an lawngawk ruangah ‘Chin College’ ti loin ‘Kalay College’ ti a rak si kha!)\nKan tlangtong tiih kan au rero khal hi, hi vek thotho in cuh awk ni a thleng leh dingin kei cun ka hmu. A thleng lo ding khal kan ti thei lo. Kan Falam tong hi tlang tong a si cu kan ti ko. Asinan Calai lam ah tuni tiang O le Aw ah kan buai rero lai a si. Kan Unau dang in le, Falam cu O le Aw ah nan buai lai in ti fawn. Curuangah nasazet ih kan ruah a cu thlang lo maw? Kan tong le Calai tla hi kau zetih kan hman thiam tulin ka hmu. Kan Unau lakih va tlanlen le va cangvaih ve vivo tla tul tukin ka hmu. Kan Laimi mithiam, mifim, Khawruat thiam kan lo neih mi sun pawl um men a cu nawn lo.\nCa ngan dah lo tifam cu ngansual le tongmawi lo a um le ngaithiam ka lo dil.


Thinlung Sungih Milem - Chinland Today Media\nThinlung Sungih Milem\nMarch 6, 2009 3:09 am·0 comments\nSiar: Ezekiel 14:1-8\nMilai pa, hih Israel hotu pawl in an thinlung sungah milem an ret ih cumi cu an hrangah rilh bahnak ah a cang. Thu in ron khal le let dingah maw in ruat? -Ezekiel 14:3\nKumkhat Sung Baibal:– Mipumsiarnak 34-36 – Marka 9:30-50\nKa pasal thawn missionary in hmaisabik kan fehlai ah kan mipi ih leitlun thilri an duhzia ka vun mang saal. Leitlun thilri duhzet mi ka si thei ding ti ka rak ruat dah lo. Ram dang ah zianghman nei loin kan feh a si lo maw? Inn sia le thil sia sungih um dingah kan hril a si lo maw? Thilri duhnak in in hnaihnok thei dah lo ding ti’n ka ruat.\nAsinan ka thinlung sungah diriam lonak nuam tete’n a suak. A rei hlanah thil ttha neih duhnak thinlung le neih lo ruangih thinnom lonak a thupte’n a suak.\nCule nikhat ni ah Pathian ih Thiang Thlarau in ka mit i vaangter. Thilri duh timi hi thliri neih lawng a si lo, neih hiarnak thinlung khal a si. Thilri duhtuk ruangih misual cu keimah ka si. Thilri duh ruangih ka diriam lonak le ka thinlung ih biakmi milem cu Pathian in a run phuanglang. Cuih ni ah hih sualnak in ka sir aw ih, Pathian in ka thinlung cu a Siangpahrang tokham ah a hmang saal. Cuihsin thokin leitlun thilri ah si loin Amah Pathian sawn ah thin diriamnak ka nei.\nEzekiel sanlai khalah hi ti vekin a thupte ih zuk biaknak hi Pathian in a run phuanglang. Leilungtlun ih a Siangpahrang tokham cu a minung pawl ih thinlung a si. Curuangah A hnenih kan diriamnak siatsuahtu ziangvek thil khal kan thinlung sung ihsin kan hlon hlo a ttul.\nMilem sungih ka duhbikmi,\nZiang milem a si khal ah;\nNa tokham ihsin hlon hlo ding i bawm aw,\nNangmah lawng lo biak dingah.\nPathian umnak hmun cuhtu ziangvek thil khal milem an si.\nBiaknaklam Ih Ciah Awmi


Surkhua RC Siangbawi le Pastor An Kaihnak Thuhla Cipciar – Meifar\nSurkhua RC Siangbawi le Pastor An Kaihnak Thuhla Cipciar\nAugust 2, 2021 admin Lawrkhawm 0\nJuly 26, 2021 ah Surkhua RC Father Rev. Noel Hrang Tin Thang le amah thawn khualtlawng tlang Dumva khuami saya Clement Cung Hnin cu lamzin ah CDF-Hakha pawlin an rak kai. Ralkap thawn an pehtlaihaw ih Hakha ah ralkap pawl va tong dingin an feh tin an rak kai.\nCumi hnuah Surkhua Myo ih Siat Ni Ṭhat Ni le Covid-19 Kilhimnak committee in RC Father Rev. Noel Hrang Tin Thang cu an committee aiawh ih an thlah mi a si thu le Hakha ah siivai la dingin an cah ruangah va la dingin an feh thu pawl an tarlang.\nCun, mipi humhimnak hrangah ralkap pawl a tong thu khal an tarlang cih. RC aiawh in Bishop Hre Kung khalin a seherh thu le thlahsal dingin theihternak ca a suah. Cumi hnuah CDF pawlin thilumdan cu August 1, 2021 sun ah an run tarlang.\n“Hakha ihsin Surkhua ah rawngbawltu Catholic Siangbawi Rev. Fr. Noel Hrang Tin Thang le a thluntu RC Saya Clement Cung Hnin (Dumva khuami) cu ralhrang ralkap thawn naihniamten hna an ṭuantlang, pehtlaihnak an nei lawng siloin ralkap pawl ih bawmnak la dingin Hakha ah an feh ruangah July 26, 2021 ah kan kai” tin an tarlang.\nCatholic Siangbawi Rev. Fr. Noel Hrang Tin Thang in ralkap pawl arak pehtlaih ṭheu ruangah CDF in July 6 le July 15 sun ah veihnih ralrinnak an rak pe zo nan ziangah a siar lo ruangah July 26 ah an kai. CDF-Hakha thuhla cu diklo zetin messenger in a kuatsuak ti pawl an thei.\nCDF in “Biaknak lam ruangih kan kaimi asilo, ralkap cozah thawn an pehtlaihawk ruangah kan kai. Curuangah biaknak lamin rak buai hlah uh, inn pakhat ah ei le in thawn kan ret lai. CDF-Hakha in tuihnu ih a thlun dingin capi kan ngan ih Hakha le Surkhua Catholic upa pahnih in theihpinak hmin an khen asilen kan suah zalen hngal ding” tin an tarlang.\nCoronavirus A Tin, Covid-19 In China Ram A Nuai Sal\nRalkap Pawl Ih An Kaihmi Actor Pyay Ti Oo Ih Pa A Thi, A Nupi Khal A Damlo Bese


88 Generation Tlawngta Hruaitu Pawl Suu Kyi Lam Tang - Chinland Today Media\nJanuary 23, 2012 4:32 am·0 comments\nKawlram cozah in kum reipi sung thawng a rak thlakmi 88 generation tlawngta pawl cun January 19, tlawngkaini nga ah Yangon khawpi, Taw-Win-Cin-Ta ih thuthanglatu pawl kawmnak an neih hnuah 88 generation tlangta pawl cun Suu Kyi lam tang an si thu an tarlang asi.\nJanuary 21, tawlangkai ninga ih thuthanglatu pawl kawmnak an neih tum ah 88 generation tlawngta hruaitu Ko Min Nein cun kum 1988 thil thleng ruangih ram rak suahsantu tlawngta pawl thawn kutkaiaw leh in ram hrangah le mipi hrangah theitawk ih hmalaknak an neih tum thu le ram remthatawknak hrangih tuah tulmi khal ah phur zet ih tel vivo an tum thu a rel.\nLailak-hrilawknak ih Suu Kyi a tel ding thuah Ko Min Nei cun Suu Kyi in lailak-hrilawknak ih tel a tum cu pumpekawknak taktak a si thu le huaisennak diktak nei lo cun tipitlin a theih lo thu a rel ih cuhleiah an mah vekih kaihhrem a si hnu khal ah ram hrang le mipi hrangih ram thansohnak hrangih a pumpekawk vivo ihhleiah tawng rerotu men silo in a tuansuaktu rori a si thu a rel. Ko Min Nei cun hivekih Suu Kyi a pumpekawknak an hmuh ruangah Suu Kyi ih thu ticatmi cu ziangkim an bawmpi ve thu a rel ih a tulnak khal in bawmnak pe ding ah 88 generation tlawngta pawl cu an um ringring thu a rel tel bet.\n88 generation tlawngta pawl cun ramthukhel party taktak din an tum le tum lo thu an relnak ah cun Ko Min Nei thotho cun ziangvek ih zalen in 88 generation tlawngta pawl in ramthukhel in ramsung ah an um thei ding ti le ram remthatawknak ih tel ve hrihlotu pawl ziangtin an tel ve ding ti an ngiahtuah fel hnu lawngah ramthukhel party ngaingia an din tum a rel.\nAn rualpi dang pawl lailak-hrilawknak ih an tel ding thu thawn pehparawin Ko Min Nei cun theihthiamnak thawn an ngaidam thu a rel ih a sinan an telpi ve lo ding thu a rel.\nSuu Kyi Le 88 Generation Tlawngta Hruaitu Pawl Tawngawk Nak Nei\nSuu Kyi Le 88 Generation Tlawngta Pawl Tawngaw\nSuu Kyi Cozah Hna Pek A Si Men Thei!


Zangfakza Naute in Cawpi pawh a cawp lai Video in Leitlun mipi mithli a tla ter – Buannel News\nNovember 25, 2018 Buannel News Latest, NEWS, World News 0\nTufang Online Social mediar parih a laar zetmi African naute pakhat cu a Pa in cawpi pawh a fawp ter ih a Nui’ pawhte vek rorin a zuuk ṭetṭo lai Video hin leitlun mipi mithli a tlak ter ṭheh. Video ih alang dan ahcun naute cu a Pa in cawpi pawh a cawp ter ih, malte hnu ah a phawngsal cule naute cu a ṭap. Himi fang hi mipi thinlung khawihtu bik a si.\nZo khalih theih thluh cio a si bangin Africa ram hi rilrawng tihal tamnak, farah zawnzai tamnak a si. Africa mipi a tamsawn hi ti-rawl thiangfai le ei-in ṭha ei ding, in ding neilo an si ih, hipawl ruangah naute/haunak kum 5 hnuai ziang maw zat nitin an thi ṭheu. Nu in ti-rawl khawpkham ei-in ding a neih lo tikah fate hrangah pawhte fawp ding a um lo, cutik ah naute cu natnak a phunphun in a tuam, cutin an thimi an tam.\nHi ti-rawl, ei-in ding harsatnak ruangah rilrawl tihal in an um ih natnak a phunphun an tong, ahleice in nauhak/naute pawl an si. Natnak tambik cu measles (ဝက္သက္ေရာဂါ။), malaria le cholera (ကာလဝမ္းေရာဂါ။) natnak pawl an si. Hivek natnak pawl hi ṭihnung zet khal an si fawn.\nHi ahnuai ih kan tarlangmi Video khal hi, ei-in harsatnak ruangah, Nu in pawhte ti a neihlo raungah a fate in pawhte fawp ding a neilo ih an mangbangin a Pa in cawpi pawh a fawpter lai a si. Naute in cawpi pawh a fawp lai zoh rero tikah lainat a um tuk, mitthli a tla, khawruah a ti tam, leitlun ah hivek mi harsa rethei an rak um tampi ve.\nAtlun ih tarlangmi Video a lang theilo pang asile zianghman langlomi parah hmet law a ra langcih mei ding.


Sualnak Neilo An Kaihmi Pacang Cu A Taksa Parih Tattoo Ruangah A Lu Pawp Ko In An Hrem That – Meifar\nSualnak Neilo An Kaihmi Pacang Cu A Taksa Parih Tattoo Ruangah A Lu Pawp Ko In An Hrem That\nSagaing Region, Monywa Township, Lelzin khua ih tlawnginn cu zo ti theih loin an ur ruangah an khua sungih dalan in ralkap pawl a ko. Khuasung mi pakhat in “Tlawnginn cu a kang nasa lo, an mit lohli thei. Meisa alh khal kan hmu ve man lo” a ti.\nCutin cingin dalan in ‘nauhak pawl tlawngkai an duh lo ruangah tlawnginn an urkang tin ralkap pawl hnenah a sim thei. Monday sunah an khuasung minung 6 an kai, pacang kum 33 mi Zeyar Lin cu nupi fanau nei a si ih tlawnginn kiangih um a nu tei inn ih ava feh lamah ralkap pawlin an rak kai.\nAn kaihmi midang 5 cu Kyaw Nanda, Aung Aung, Kyaw Myo Htwe, San Min Htet le Ba Chit pawl an si, an umnak le an thuhla cu zohman in an thei lo. Zeyar Lin cu sualnak zianghman anei lo nan a taksa parih tattoo ruangah an hrem that.\nA taksa parah Aung San Suu Kyi le a pa Bogyoke Aung San ih zuk a suai ruangah ralkap pawlin nasa zetin an hrem ih a thi. A ruang cu Monywa Public Hospital ah an ret ih a nupi le a innsang pawlin an va la, an hremnak ah a lu dunglam a pawp ih a taksa parah hliamhma nazet an hmu.\nZeyar Lin an kaih sun ah ralkap pawlin khuasung mi 15 cu thu an sut ih an vuak ciamco, an taksa parih hliamhma ruangah zan khal an itthat thei lo ti a si.\nTlawngkai nithum sunah an khuasung ih dalan cu zo ti theih loin that tum in an inn an kap ciamco nan an kap ngah lo, innsung ih rak um a fanu sawn an kap that. Cumi hnuah ralkap 50 hrawng an va thlengsal ih khuasung mi 4 an kai.\nAn hmuhhmuh an kai ih, an kap ciamco ruangah an khua mipi pawl cu hmun dangah an tlan. Hmun dangih tlan khuasung mi pakhat in “Ralkap pawlin an duhduh an kap ciamco ruangah kan tlan thluh. Ralkap lamtang pawl lawng khua sungah an um lai” a ti.\nChin Nauhak In Ralkap Bomb Kammi A Pal Ngah


SYRIA BUAINAK AH ISREAL TELZO – Times Of Chinland\nSYRIA BUAINAK AH ISREAL TELZO\nSyria ram sungih um mi Iran Cozah ih bom mi Ralkap pawl ih hriamhrei retnak hmun le Cetzung pawl cu Isreal Vanzam cun Bomb thawn an thuat ciamco.Isreal Jet Fighter cun Bomb a thlak theh in an ram ih a kirsalnak ah Rocket thawn kahngah a sinan Jet Vanzam cu Isreal ram sungah a tla.Isreal lam cun Iran ih mawngtu nei lo Vanzam fate cu Isreal ram sungah lut in kan vanzam hi a kahtlak a si tiah an sim.Hivek ih kan ramsung tiangtiang an Vanzam an luhter ruangah kanni khal in phuba samnak ah tin Iran ih Bom mi pawl hmunhma cu kan kahvenak a si tiah an phuang.\nIsreal cun Iran ih bom mi Syria ralkap pawl ih hmunhma le ral hriamhrei retnak cu Vanzam8 thawn an va kap ciamco ih an tlunlam ah tuvek ih kahtlak an tonnak a si.Syria lam cun pahnih kahtlak a si tiah an phuang nan Isreal lam cun pakhat lawng in an sim.Hiti kahtlak saknak an ton veten Isreal cun Iran bom mi Sakhan 4 le Syria vanlam ralkap hmunpi 8 cu an va nuaisal ciamco.\nIsreal PM Benjamin Netanyahu cun tuhlan ihsin Iran in Syria ram sungih Ralkap sakhan an va tuah ciamco cu tih a nungtuk tiah a rak simdah zo.Iran cun Syria ram ih hmunhma hmangin Isreal Van boruak ah Vanzam tiang an luhter dan zoh ah Isreal mipi nuai cimih a tum tiih ka rak sim mi cu a dik rori a si tiah a sim.\nIran cun an Drone Isreal ram sungah a lut timi cu an elve thung.Iran cun theitawp suah in Syria ram buainak ah bomnak a pek mi a si.Syria ram cu hriamhrei thatha a pek tlunah Syria ralkap bawmtu Hebolla pawl khal hriamhrei le sumpai nasatak in a bawm.Hebolla le Iran cu Isreal ih ral tumbik an si.Cun Iran cun Syria ram sungah Ralkap hmunhma thazet a tuah a si tiah Isreal cun an puh.\nSyria ih thuthang phuangtu Allah Ibrahim cun Syria cun hril ding dang zianghman a neih lo ruangah Isreal Vanzam cu tuvek ih a kahtlaknak a si tiah a phuang.Leitlun pi cun Syria buainak ih Isreal tuvek ih a telve ruangah buainak a luar sinsin ding an phangzet.Russia President Putin cun Syria ah buainak a sosan ih an tonawk pang lonak dingah Isreal PM Netanyahu cun Phone in a bia.Isreal PM netanyahu cun Iran in Syria ih ralkap hmunhma an neih cu a duhve lo thu a simve.American cun Isreal ih thlaphannak le thinharnak cu ka lo theihpi in ka lo theithiam tiah a simve.


Kum 72 Neel-awk Hnu Ih Neih-awknak - Chinland Today Media\nSeptember 10, 2014 1:41 pm·0 comments\nVivian Boyack le Alice ‘Nonie’ Dubes tei’ pahnih cu tui kan dung Zarhte ni ah Davenport ih First Christian Church ah zuk sungih kn hmuh vekin wheelchair par ahcun to in kut sihnak an nei ti’n Daily Mail in a taarlang.\nBoyack hi kum 91 asi ih Dubes hi kum 90 asi. Himi neih-awknak hi a hlan ihsin rak tuah lohli ding asina’n ti’n kut sihnak petu, Rev. Linda Hunsaker in neih-awknak puai ni ih a ratu, rualpi le sungkhat pawl hnenah simtheihnak a nei.\nAn pahnih hi an suahnak khua, Yale, Iowa ah an tthanglian tlangih an pahnih in Davenport ah hnattuan in 1947 kum ah an tthawn. Miss Dubes ih reel daanah kan senlai ihsin nuam zetin nun kan hmangtlang. Canada ih State 50 zaate’n kan tlawng, cun England ah ttumhnih kan tlawngtlang ti asi.\nAn pahnih cun hmailam ih ke kan karnak ding hrangah a tlai ti a um lo ti’n an ti. Iowa city in neihmi bangaw tthitumnak hi 2009 kum ah a rak awih/siang.\nHollywood Film Awards Peknak Nei


A Nungmi Zumnak - Chinland Today Media\nFebruary 3, 2012 12:18 am·0 comments\nThla nan cam ih thil pakhatkhat nan dil tikah ka ngah zo ti’n zum uhla nan dilmi hmuahhmuah nan ngah ding.\n–\tMark 11:24\nBible Siar Ding: Matthai 17:14-21\nLeitlun caan tawite kan nunnak ah zumtu cu Pathian raalthuam famkim hruk dingah Bawipa in in duhsak (Efesa 6:11). Thlarau Thianghlim ih khat dingah le zaangfahnak le Amah theihnak sungah tthanglian ding in duhsak (2 Peter 3:18).\nAw, Pathian in kan hrangah ziangso in tuah sak ih zumtu kannih in teh Jesuh hmin in ziangso kan cohlan? Jesuh hmin a mankhung, Jesuh hmin huham a nei, ih Jesuh hmin in vanlam bomnak in coter ih Satan cu a ttemttawn. Paul in, “Amah in a ttawnttai ih a thi theimi kan pumas ruangpi hi a sunglawimi Amah ih ruangpi bangtuk ah a thlengh ding; cumi tuahsaknak dingah ziang hmuahhmuah Amah ih uknak hnuai ih ret theinak cahnak huham a neihmi kha a hmang ding a si,” a ti (Filipi 3:21). Kan Bawipa Jesuh Khrih hmin in nehnak in petu Pathian hnenah lungawithu sim uhsi!\nKanmah rundamnak dingah Jesuh in thinglamtah thihnak tiang a tuar (Hebru 12:2). Curuangh kan nun pumhlum in, “Pathian ih thu ka thlun ding” kan ti ding cu ziangtluk ih thil mawi so a si! Amah cu duh a nung! Amah cu a mawibik! A hnen ka pan hnu ah i hnonlai ka thei dah hrih lo; zianghman lo dinhmun ih i taansanlai khal ka thei hrih lo.\nAmah cu mangbangza Rundamtu, hnangam takih ben theihmi Rualpi ttha rin-um a si. Kan thilrit ziangvek khal Amah in in hlitsak in in hlonsak thluh thei.\nAmah cu ziangtik hmanih a cau thei dah lomi Runtu a si zia, ziangtiklai caan khal ih pan theih Rualpi ttha, Ziangtinkim a thei thluhtu, in bawm ih in ruunsuak theitu a si zia hi ruat hnik! Hiti vekih Rundamtu maksak kan neihmi Pa hnen ihsin kan duhmi le kan ttulsammi cu kan dil in kan ngah thei a si.\nPathian kan zumnak hi kan thinlung sungah rinhmainak nei hlah uhsi! Zumnak cu kan sunglam nun ah vanlam huham ih hnattuannak a si ih mit hmuh lo parih tthum awknak a si. Zumnak cu vanlam cangvaihnak a si ih Pathian sungih nun a si. Pathian cu A Fapa Jesuh ihsin kan sungah a cangvai ih mi menmen dinhmun ihsin mi thupizet ah in canter. “Ka mifel cu rinnak in a nung ding” (Ram 1:17). Pathian in kan zumnak huham in dawnkhamtu le in hnaihnoktu tlang pawl thawnter ding in duhsak.\nTlang vekih a langmi harsat buainak, thinnaunak kum reipi a lo kaihremtu pawl cu rinnak huham in tthawnter an si ding.


MAGWAY AH VANZAM PILOT 36 AN TLAN HLO – Thechinlandtoday\nMAGWAY AH VANZAM PILOT 36 AN TLAN HLO\nadmin August 22, 2021 Leave a Comment on MAGWAY AH VANZAM PILOT 36 AN TLAN HLO\nMagway update, August 21 mini ah khan Magway vanzam ralkap pilot mi 36 Cu an ralthuam thawn an tlan hlo tih ralkap pakhat in a tarlang, Hi mi tlan hlo pawl hi humhimnak hmun ah an thleng zo thu ralkap sungih mi pakhat in a sim.\nMagway vanzam pilot umnak hmun (Camp) ah August ni 8 ah khan bomb a puak zo ih .A hnuah bomb a puak leh sal a si.\nSecurity tha umnak hmun sipai camp sung bomb puak siatnak thuhlaah ralkap lam hotu cun Mipi kil tu ralkap pawl thil tih a si thu an tarlang a si, mipi kiltu ralkap pawl hi hi Magway leh Tawngdwingyi kiangkapah um hmun khuar ih um an si thu an tarlang.\nBurma ralkap uknak hnuai ih um duh loh (CDM) lut duh ralkap bawi leh ralkap thenkhat cu (NUG) cozah in bawmnak ( humhimnak) a pek ding a si len thlakhat sung in mi 500 ralkap ih sin suak duh an um thu an tarlang cih a si.\nThantlang khuachung i apuak mi thawng kan theih paoh ah Dr. Hmun Thang lawng hi ralkap nih humhimnak security an lak piak →\n← Khuapi Raldohnak Caan a Naih Caah Yangon Khuami Timhcia ding in PDF nih Forhfial


Jim In, “Jesuh Zuknung Ka Can Hnu Ihsin Hollywood’n In Hnawng Nan Ka Siraw Lo” A Ti – Meifar\nJim In, “Jesuh Zuknung Ka Can Hnu Ihsin Hollywood’n In Hnawng Nan Ka Siraw Lo” A Ti\n2004 kum ih an tlangthan mi “The Passion of the Christ” zuknung cu an hlawhtling zet, leitlun huap ah $612 million rori an ngah thei, san thuanthu ih zukung hlawhling bik an timi pakhat a si.\n77th Academy Awards ah Oscar laksawng ngah dingin veithum rori an thehlut nan mak zetin laksawng an ngah lo. Jesuh lemcangtu Jim Caviezel (kum 53) cu Hollywood zuknung khawvel ah a hminthang zet, asinan Jesuh lem a can hnu ihsin Hollywood in an hnawng ih hnaṭuan tlang an duh nawn lo.\nJim Caviezel in, “Zuknung ka can dingmi 5 khal ka cang thei nawn lo. Ziang sualnak khal ka tuah lo. Jesuh zuknung ka cang men. Bulpak huatawknak maw si ding hitin in hnawng cu ka theithiam lo. Asinan, leitlun ah ka um ringring lo ding, kan tuahmi vekin thuṭhen kan si leh ding.\nJesuh zuknung ka can ruangah hnawng mi ka si nan ka siraw lo, Jesuh zuknung cang ding hrimhrim ka si in ka theiaw. Jesuh zuknung ka can laiah kum 33 mi ka rak si, Jesuh khal a thih tikah kum 33 mi a si. Kan kum a bangaw ciahciah hi thilcang pang a si lo” a ti.\n“The Passion of the Christ” zuknung sersuaktu Mel Gibson khal Hollywood ihsin hnawng a si ih amahten zuknung a sersuak ṭheu ih a hlawhtling zet. Mel Gibson in Jesuh thawhsalnak zuknung ‘The Passion of the Christ: Resurrection’ cu a buaipi rero lai ih June 16, 2023 ah an tlangthan ding, himi zuknung khalah Jim Caviezel cu Jesuh lem ah a cang ding.\nHlasakthiam Katy Perry In, ‘Thatawk Ka Tum Laiah Pathian’n In Runsuak” A Ti\nRalhrang In Sanmyo Mi Cu PDF Tin An Kai


Kaesong Thuhla Ah South Korea Cun North Korea Thawn Thu Reltlang Dingin Sawmnak Netabik Nei - Chinland Today Media\nKaesong Thuhla Ah South Korea Cun North Korea Thawn Thu Reltlang Dingin Sawmnak Netabik Nei\nJuly 29, 2013 5:56 am·0 comments\nSouth Korea le North Korea ramhnih ih hna an tuantlangnak hmunpi le sumdawnnak hmunpi ih an hmanmi Kaesong Industial Zone tuahsal / onsal nak ding thu ah South Korea cun North Korea cu a sawmsal. April, 2013 ah khan, ramhnih karlak ih hmuhthiam awklonak hrekkhat ruangah hitawk hi an rak khar ih tutiang an ongsal thei hrih lo.\nRamhnih tuanvo neitu pawl hi tum 6 rori Kaesong thuhla ah tu naite ah thu an reltlang. Asinan, North Korea cun Kaesong thuhla ah lungkim lomi pakhat a nei lai. Cumi cu, “Thuhla felfai umlo ah dan lo in khar nawn lo ding” timi ah North Korea cu a lungkim thei hrih lo. Kan dung April ih an khar khal ah khan, dan le dun thlun lo in an khar ruangah South Korea cun hivek ih North Korea par ah a tinak khal a si.\nSouth Korea ihsin tuanvo neitu pakhat, Ryoo Kihl-jae cun, “North Korea hin Kaesong ih cetzung pawl duhduh ih a phitsal a si ahcun, kan hrangah a thalo zetmi a si. Curuangah, himi thuhla ah North Korea hnen ihsin thuhla felfai kan thei duh. Tu ah thurel tlangnak ding kan simsal ih, Kaesong Industrial Zone thuhla ah kan sawmnak netabik a si men thei” tiin a sim.\nKaesong Industrial Zone ah hin, South Korea mi pawl hin cetzung 120 tluk a nei ih, North Korea rammi 53,000 tluk hnatuantu ah an la tiin BBC cun a tarlang. Kum reizet hi hmun ah South Korea mipawl hin hna an tuan zo ih, kan dung naite ih an khar hman ah khan an sumdawnnak ziangmaw zat cu a siatsuah man thu khal South Korea mi, Kaesong ih cetzung neitu pawl cun an rel.\nNorth Korea Thu Neta\nNorth Korea Le South Korea Biakawknak Neih Tum\nLungawi Zetih Vanzam Totupawl An Tumnak Hmun


BJ le Jordan Meiling Album Thar Ah "SEX" Hla Tel Ding - Chinland Today Media\nBJ le Jordan Meiling Album Thar Ah “SEX” Hla Tel Ding\nApril 14, 2016 4:19 am·0 comments\nBJ le Jordan Mei Ling ih suah dingmi ‘Falam Fa Au Aw’ album tharah danglam zet in sex hla fing khat a tel ding tiah BJ in a ti.\n“Ka sak dah lomi le mi zum ban lo ding tin ka ruatmi fing khat ka telh. Sex hla deuh si. Upa lam pawl in cu in kant kuat zet ding ka zum. Sinan a duhtu an tam sawn cu ka zum” tiah Nuam tin dong & kua tin sawh timi sex lam hla thawn pehpar in BJ in a sim.\nHimi hla hi a phuahtu le a saktu hi BJ a si ih Reggae style in ka tuah tin a sim.”Mirang hla ahcun hivek tampi kan hmu thei. Music khawvel hi kan Laimi in hmukau ve haiseh ti le a um dah lomi a tuah hmaisabik si ding cu kan tuanvo si” tiah BJ in sex hla a saknak san a sim.Ahlan ah Nuthlawi virgin tin thulu Pek a tum nan danglam deuh ding in Nuam tin dong & kua tin sawh tin a pek sal.Hla dang pawl cu Rock le Pop music an si nan ahlan ka album hnak in danglam zet in tui tum cu ka tuah tiah BJ in a sim bet.\nFalam fa au aw album ah Mai KhimKhim in hla fing khat a sak bawm ve.Hla ngantu pawl cu Solomon(MRH), Joni Man, Jordan Mei Ling, le BJ an si ih Mosquitos Band in awnmawi an tum sak ih Paradise & Pro ah aw an thun.\nSalai Aye Chan Maung Ih Khanlung Phun Zo\nZunphir Ih Hla Fing 9, Mai Makim Le Ting Lyan Mang In An Thun; Ngai Hiar A Um!!


Lawrkhawm Archives - Page 135 of 137 - Chinland Today Media\nOnline Lengnu Ninu le thlapa remruahnak a si! Computer age a si! Ruahbanlo thil a si! Nangbang lengnu leitlun ah rak um maw? Na ruangah computer hmai ah to in Ziangdang tuah zai rel thei loin Hmaitawn ih be aw bangin, Ka lengnu te a online pei maw ti ruat phah in nitin, Kei santlailo pa hrangah cun, Online […]\nby CT Media ·\tNovember 11, 2008 ·\nTheih tulmi ni le Computer\nTheih tul mi ni pawl November 14: Children’s Day (in India), World Diabetes Day November 20: Africa Industrialization Day November 29: International Day of Solidity with Palestinian People December 1: World AIDS Day December 3: World Day of the Handicapped December 4: Navy Day December 7: Armed Forces Flag Day December 10: Human Right Day December 23: Kisan Divas (Farmer’s […]\nFur caan a kim zawng May thla hrawng, khawte pakhat ah pacang pa lo ihsin a tlunlam… a zun pah tuk … ” aa.. ziangkhal lole ruahpi ka lam pan in a sur ih a ciar thotho ding” Ti’n a bawngbi ah ciar thlekthlek in a zun cu a thawh cih… a cuih ruahpi le a hnen a thlenzik zawng […]\nby CT Media ·\tNovember 8, 2008 ·\nCT: Mai Far Men Par thusuhnak kan lo neithei pei maw? FMP: Aw sut thei tuk ee. CT: Na nu le pa, na unau, na inn sungsang in sim thei pei maw? FMP: Ka pai hmin cu Upa Run Hlei Khar a si ih ka nu cu Nu Bil Nei Thluai a si. U nau 12 kan siih kei hi […]\nPa Tin Hrang A Nung Sal Zo\nPa Tin Hrang A Nung Saal Zo Anthony Thawng Hlei Chin Christian Centenary cu 2004 kum ah hlunghlaizet in Khuasak khua ah tuah a si ih hihi Chin Christian Centenary ti loin “Chin Baptist Centenary” tiah ti sawn sehla a dik deuh ding. Ziangahtile American Baptist Missionary a si mi Carson teih nupa Lairam an thlen hlan ah Sui Hliang (Tial Hmung) […]\nHniangte cu hna tuannak lo in bangzet in bawm phur phah thawn a ra thlung. A nu cu an kawtka zaute ah thiam a rak tah, a thiamtah buai laifang a si ngelcel. Hniangte cun “Ka nu rawl na rak suangzo maw?” a ti. A nu cun “E! Hniangte ka buaituk lawlaw zianghman ka ruat man lo pi, na rilrawng […]\nby CT Media ·\tNovember 7, 2008 ·\nBiazai ngan tui’ thlacamnak\nBiazai Ngan tui’ thlacamnak Bawipa, hi lei ah, ka ke in ding thei hram ning. Porhnak awkam in I khai hlah seh. Hmuhsuamnak awkam in I thlu hlah seh. Thapeknak awkam in I cak ter seh. Maw Bawipa hi lei parah, ka ke in fek te’n, ding thei hram ning. Cengte\nTHAISUN Khualtlawng pa Na tuisun fek ten fun aw. A thiang mi thaisun pan in kan pok ding. Mizan thu cah pawl Hngilh lo ten A borhbah mi ruah nak pawl hlon aw Na baal ter pang ding thaisun. Kum le caan in An lo siar ring ring ti kha hngilh lo ten A mawi mi sun mang […]\nby CT Media ·\tNovember 5, 2008 ·\nTLU NAWN HRAM HLAH “MASADA” No Than Kap 1988- Tlangzim rawn pakhat: Hring-duk nawn Olif color ti mi Olif thinghnah rawng ralkap thuam hruh kum 16 le 18 hrawng suakthuan mino zanga rual cu tlar khatah zakhat zakhatin thuah nga in an ding. An keh lam kutin anmai ram Israel ih tuah mi meithal tawite puak rang mangkhen Uzi ti […]\nby CT Media ·\tNovember 4, 2008 ·\nSalai Thawm Hlei Mang ( Pathawm ) thawn hmaitawn thusuhnak\nMalaysia ah Laimi pawl an anhai ti thei ruangah Salai Thawm Hlei Mang (Pathawm ) cu kan hnen ah a rak thleng. Veikhat hmuh veten nel um zet le mit hmai pan zet siamsi ten a um ih kawm a nuam nasa. Cuticun a riahnak Imperialhotel ah lentlang cun va lengin hmaitawn thusuhnak a nei. Lentlang : Na pa le […]\nby CT Media ·\tNovember 3, 2008 ·


A Sir Zawngin Donak - Chinland Today Media\nSeptember 12, 2009 9:18 pm·0 comments\nAsinain nannih lak ahcun cu bangtuk cu si hlah seh. Nanmah lakah pakhatkhat in midang hnakin thupit a duh ahcun midang pawl ih hnen-um a ttuan a ttul. – Matthai 20:26\n– Thufim 13-15\n– 2Korin 5\nMichigan Nurse magazine ih cahram pakhat cu, “Nurse pawl ih a baalmi thuthup fate” a si ih nurse hrekkhat pawl karlak ih a suakmi ttongkam le hoiher daan in ziang siar awk lonak thu pawl a si. Dinhmun bangrep pawl hiti vekin ttongkam ih namnuai awk hi relsiat awk, simkual ih ttong, a naihte ih do awknak, a thupte ih siatsuah awk, ttongkam ih mi hmuhsuam, mi bulpak zalennak le midang pawl ziang siar lo a si.\nHimi hi nurse pawl karlak lawng ah si loin hnattuan tlangnak hmun dangdang khal ah a um ttheumi buainak a si. Hiti vekih namnuai awknak ahhin thiltitheinak bang awk lonak, tuahmawh duhnak tumtahnak le mitthihnak tivek pawl a tel.\nKawhhran sungah teh cuvek a um dah maw? Deacon upa, zung hnattuantu pawl, Bible zirtu pawl, mino pawl ih Pathian hnattuannak ah pehzom awknak pawl vun ruat ttha hnik aw. A tlunlam ih kan sim zomi ttongkam le nunzia pawl an parah a lang maw? Kan innsang cio ah teh cutivek a um maw?\nA uknak sungah dinhmun ttha ngah dingin dungthluntu pawl an cuh awk tikah Jesuh in, “Nanmah lakah pakhatkhat in midang hnakih thupit a duh ahcun midang pawl ih hnen-um a ttuan a ttul” ti’n a kawk hngai (Matthai 20:26). Cuvek lungput thawn kan pehzom awk ahcun namnuai awknak a um lo ding.\nBawipa, sal lungput i neihter aw,\nKa ttongkam le ka tuahmi hmuahhmuah ah;\nMidang ih ttulnak thupi sawn ah ret in,\nKan duhmi tuah dingah.\nMidang hrangih riantu lawng hruaitu dingah tlinnak a nei.\nTur Neimi Pangpar Vek\nLeilung in in Thlir ringring


Chin's Got Talent Hrang Mipi Sawmnak Catar An Kuat Thok - Chinland Today Media\nChin’s Got Talent Hrang Mipi Sawmnak Catar An Kuat Thok\nJanuary 10, 2017 3:54 am·0 comments\nChin mino pawl kut themthiam pawl pholangnak ding hrang ih caan tha a si mi, a veikhatnak Chin’s Got Talent hrang ih mipi sawmnak catar pawl cu tuini ihsin Chin ramkulh hmun dangdang pawl ah an kuat thok.\n‘Singapore ihsin mizan ah kan ngah ih Chin ramkulh le Lairawn ih Chin mipitamnak hmun pawl ah mipi tamsin ih an theih theinak ding ah kan kuat thluh zo, thaisun ihsi an tar thok ding’ tiin Myanmar ram sung ih pehtlaihnak tuanvo latu pakhat Cung Awng cun Chinland Today Media hnenah a sim.\n‘Chin ramkulh khawte ih Chin mino thilthiam nei pawl, mipi hmaiih pholannak nei ngah hrih lo mi pawl hrang caantha tuahsak dinghi kan tumtahbik mi pakhat a siih Chin ramkulh le Lairawn Chin mi zate ih an tel thei ding hi kan saduhthah bik mi a si’ tiin Chin’s Got Talent tawlreltu Mai Jemie Eng cun a sim.\nA veikhatnak ih tel thei ding mi pawl cu Hlasak, Lam, Capoh, Hlarem tvp an si dingih lawmman pawl cu a hnuai lam vekin an si ding.\nPakhatnak: 2,000,000 MMK Pahnihnak: MMK1,500,000 Pathumnak MMK 1,000,000 Palinak : MMK 500,000 le mipi pawl ih duh co bik hrang MMK 300,000 a si ding.\nDilnak ca pawl dil duh hrang (http://bit.ly/2iqNKHc) lak theih a si ding.#


Thurban Pumhnih Ru Ih Eitu Cu An Vel That – Meifar\nThurban Pumhnih Ru Ih Eitu Cu An Vel That\nShan State, Hsi Hseng Township, Bangyue Kyaungche khua ah thurban pumhnih ru ih eitu cu tualsung mipi pawlin an kai ih an vel ciamconak ah a nunnak liam. Kum 26 mi mipa hi lamzin kap ah bursia hawl ṭheu a si, an khuasung ah thil a hlo ṭheu ruangah bursia hawltu cu rukru ah an ruat.\nJune 14 sun ah thurban hmuan sungah a lut ih thurban pumhnih a ru ih a kiangkap ah a ei, khuasung mipi pawlin an va hmu ih an vuak, an vel ciamco.\nKhuami pakhat in, “Bangyue Kyaungche khua ah thil a hlo ṭheu. A feh ṭheunak phugyi tlawnginn khalah thil a hlo ruangah thil rutu cu amah si ding an ti. Mi ṭhenkhat in an zohthup ih thurban a ru ih a ei lai an va hmu, miburpi in an vel ciamco ih a thi” a ti.\nKhuasung mipi pawlin an velh ciamco hnuah a thi hngal lo, inn ah ava tlung ih an inn ah a hliamhma tuar nawn loin a thi. Tualsung mi pakhat in, “An velh hnuah a thi hngal lo, bike khal a mawng thei lai. Inn a thleng hnuah a hliamhma tuar a nasa tuk ruangah a thi.\nA nu cu bazar ah arak um, a fapa thuhla a theih veten a tlan tlung. Inn ava thleng tikah cun a fapa cu arak thi zo” a ti. Khuami pakhat in, “Thurban pumhnih a ru ih a ei ruangah an vel that cu a poi tuk. An kai asilen ṭhaten thusut hmaisa ding an si.\nMiburpi ih velh ding a si lo, thurban pumhnih ruangah minung nunnak a liam cu thilṭha lo zet a si” a ti. Ralhrang in ramsung thuneihnak an lak hnuah ramsung ah rukru an tam zet. Rukru pawl cu cozah in an buaipi lo ruangah tualsung mipi pawlin anmahten thu an ṭhencat ṭheu.\nTedim Khua Kiang Doawknak Ah Ralhrang (7) An Thi\nPDF Pawlin Ralhrang Pakhat An Kai, Meithal A Cuh Ih Tlansuah A Tum Ruangah An Kap That


LEILUNG CU KA NEH ZO - Chinland Today Media\nJanuary 22, 2012 1:27 am·0 comments\nJoh. 16 :33.\n“Leilungin harsat tuarnak a lo pe ding. Sikhalsehla nan ral tha uh; Leilung cu ka neh zo” ti ah a ti.\nThuhmai : Bawi Jesuh Khrih ih nehnak cun leilung tlun ah minungin kan ton thei mi harsatnak phunkim, natnak, thihnak, tah le mitthli tlknak, pam le rilrawn aihramnak hmuahhmuah cu in neh sak thu a phuan mi a si. A neh hrih lo mi ziang hman a um nawn lo tiah in sim. Neh zo mi par ih ding, feh le tuan mai ding kan sinak thu a sim duh mi a si.\n1. LEITLUN IH A THLENG THEU MI HARSATNAK LE SIATRALNAK PAWL-\na). Biaknak ruangih a ra thleng thei mi harsatnak,\nb). Ralpi, le do awknak ruangih hatsat nak,\nc). Thlisiahrang le Linghnin ruangih siatral nak,\nd). Natnak hrisiava tuar ruangih thihhlohnak,\ne). Hlawnthil le ro, in le lo neih lo ruangih mangbang harsatnak,\nf). Midang kuthnuai ih zonzaih retheih tuarnak,\ng). Mah le insungsang ihsi rung suak mi harsatnak phunphun,\nh). Khrih ih dung kan thlunnak ruang ih ra suak mi harsatnak pawl,\ni). Thihhlohnak le thlankhur thuneihnak ruangih tihphan le harsatnak, ti in phunkua ah rel a theih ding.\n2. A TLUN LAMIH SIATNAK LE HARSATNAK SUNGIH THLAKAMNAK THU.\n* Johan. 14:27. “Nan hnenah hnangamnak ka lo tanta. Kei mah ih hnangamnak ka lo pek a si. Leilung mi ih pek vekin ka lo pe a si lo. Donhar le vansang in um hlah uh; nan thin khal phang hlah uh” in ti. (Jesuh Khrih le dungthluntu pawl cun harsatnak ra thleng mi pawl cu an kut sungah an fekten an kaihrem sawn ih an hrangih thathnemnak petu hriamhrei tha ah an hmang sawn theu).\n* Minung, ramsa, thlaihnah thingkung hrampi pawl cu sinak bangrep pawl lawng hmunkhatte ah an nung tlang thei. An thangso thei.\n* Khristian, Pathian zumtu pawl cu a bangaw lo mi sinak le dinhmun khalah le dawnkhamtu a phunphun lak khalah, cak lo tawntaihnak, hrem le vuak le velh tuarnak lak khalah Kross thilti theinak(caknak) huham thawn caknak thazang thar nei in an thangso vivo theu.\n3. ZOHTHIM TLAK-\na). Tuluk ram ih nunau nute pakhat cu a sentet laiah amah umtu( kilkhawitu) ih fel lonak ruangah a umtui zaang par ihsin leiah a tla ih a eel a kiak. Asinan a hung upat tikah beidong duh cuang lo in thaten ca a zir, bible a siar thei ih, a umhmun ihsin thuthangtha simtu ropi zetah a suak thotho.\nb). Ram pakhat ih Missionary sungkua pakhat cu, an fate 3 le nu le pa an thah ruangah an fa le 2 cu an tlan suak. An ramah an tlung ih bible tlawngah Pathian thu thaten an zir ciamco ih an hung upat ih zirnak an theh hnu ah, an nu le pa, an unau thattu pawl ih hnenah feh in Missionary an va tuan thotho ih hlawhtling zet in Pathian in lam a hruai.\nc). Australia fala, pathian thusimtu 2 an thah hnu ah a hringtu nu kum 65 kim zo cu duaice lo’n a fanu an thahnak hmun rori ah feh suakin Pathian Thuthangtha a tlangau pi thotho.\nThu kharnak: Nehtu si theinak in petu Khrih Jesuh zohin, kan ton mi harsat mangbangnak le, tuarnak phunkim hi a net tiang ih do ngamtu kan si a tul. Cathiang sungah khal “Harsatnak na tuar ding mi kha zianghman tih hlah. Ngaihnik! Satan in a lo hniksak dingih thenkhat cu thawngah thlak nan si ding. Cule nan harsatnak cu nihra a rei ding. Thihnak tuar ding a si hmanah ka hrangah rinsan tlak in um uhla nan neh man ah NUNNAK SUILUKHUH ka lo pe ding” ti ah in sim.(Thup. 2:10)\nNehnak kan co zo mi le kan neihcia mi hi kan hmannak ding hmunah kan hmang ngam lo theu pang maw? Neh theih an si lo ding tiah tih le zaamtu Israel palik hrekkhat pawl Kanan miphun pawl do ngam lotu vek kan si pang maw?\nNa hmuh na ton mi siatnak pohpoh hi a tha zawngih zoh le hmang thiamtu, cui hmun ihsi nehnak cotu si thiam dingah Thianhthlarau in lo hruai vivo hram seh.\nZIANGTIK LAI KHAL IH LUNGAWI THEINAK THUTHUP


Love Song Thawi' Jesuh Hmuaktu Kan Si Pang Maw? - Chinland Today Media\nDecember 15, 2014 5:35 am·1 comment\nBy/ Siang Lian Uk Kianghrol\nChinmi khawvel ahcun Christmas le Boney M. timi hi tthen theih lo vek a si. December thla sung a rung thlen cun Boney M. pawl ih hla hi hmun tin ah kan suah cio. Germany ram ih dinsuah mi Boney M. awnmawi band hi an awnmawi fehdan a ttha in, an aw khal a rak ttha ih mawi ding ih hlasak dan khal an thiam. 1970 kum nelam pawl ihsin tuini tiang in, leitlun disco awnmawi khawvel ah an cuai thei lo. Chinmi khawvel khal ahhin kan hngilh can um hman sehla Christmas a rung thlen cun an ra suak thar sal ringring.\nAsinan Mirang ttong kan thiam lo ruangah simaw, a hla sullam hnakin a awnmawi kan ngai thupit sawn ruangah simaw, Boney M. pawl ih love song (fala tlangval ngaiawknak hla) le Christmas thawi’ pehpar aw lo mi sullam nei hla tam zet cu Christmas hla ah ruat in kan suah cih ttheu. Carol vahnak ah, biakinn hauhruang sungah, le hmun dangdang khal ah Boney M. pawl ih love song hi Jesuh Khrih rung suah rak hmuahnak le sunlawihnak ah ngai in kan suah tel ttheu in a lang.\nBoney M. hin official ih an suah mi album pawl cu Take The Heat Off Me (1976), Love for Sale (1977), Nightflight to Venus (1978), Oceans of Fantasy (1979), Bonoonoonoos (1981), Christmas Album (1981), Ten Thousands Lightyears (1984), Eye Dace (1985) pawl an si. Lehhnu ah an hla lakih a lar hleice pawl lawrkhawm ih suah mi khal an nei hai.\nBoney M. pawl in Christmas album an rak suah mi ah “Little Drummer Boy, White Chritmas, Feliz Navidad, Jingle Bells, Winter Fairy-Tale (Instrumental), Mary’s Boy Child – Oh My Lord, Christmas Medley (Silent Night, Holy Night/Stille Nacht, Heilige Nacht, Snow Falls Over The Ground, Hear Ye the Message), Petit Papa Noel, Zion’s Daughter, When a Child Is Born, Darkness Is Falling, I’ll Be Home for Christmas” tivek hlapawl an tel. An sak mi Christmas hla dang tthenkhat cu “Oh Christmas Tree, Hark! The Herald Angels Sing, The First Noel, Oh Come All Ye Faithful, Joy To The World, Mother and Child Reunion, Merry Christmas Everyone” tivekpawl an si.\nAn hlapawl lak ah Auld Lang Syne (thlahawknak hla), By The Rivers of Babylon, I Shall Sing,” tivekpawl hi cu Christmas hla an si hran lo nan Christmas can ih suah khal ah hnak an dohdan a zia um deuh.\nAn hla lar pawl lakah Christmas hla thawi’ kan suah rawi ttheu mi hla tthenkhat cu Daddy Cool, Sunny, Baby Do You Wanna Bump, No Woman No Cry, Fever, Got A Man on My Mind, Lovin’ or Leavin’, Ma Baker, Love for Sale, Belfast, Motherless Child, Silent Lover, A Woman can Change A Man, Still I’m Sad, Rasputin, Painter Man, King of the Road, Nightflight to Venus, Brown Girl in the Ring, Heart of Gold, Let It All Be Music, Gotta Go Home, Bahama Mama, Horay Horay It’s A Holi-Holiday, Montego Bay, Two of Us, Ribbons of Blue, Oceans of Fantasy, El Lute, Bononoonoos, Jimmy, Homeland Africa, Malaika (Angel), Breakaway, Sad Movies, Where Did You Go?, 10,000 Lightyears, I Feel Good, Somewhere in the World, Living Like a Moviestar, Dizzy, Jimmy, Young Free and Single, Give It Up, My Cherie Amour, Eye Dance, Dreadlock Holiday, Bang Bang Lulu, Boat on The River tivekpawl an si.\nFala tlangval ngaiawknak, siangpahrangnu tiang uire ding ih thlemthlu innunau tam zet ttangttawm sualnak tuahpitu hminthang Rasputin ih thuhla tivek, le Christmas rim nam lo lawlaw hla hi zat liangluang hi Jesuh Khrih rung piansuah rak hmuahnak ah kan hmang tel ttheu. Mi tampi tla cu kan thlarau a sat phah hiamhiam hmel sapbai!\nBoney M. pawl in Christmas sunlawihnak ih an sak mi hlapawl hi cu kannih khal in Christmas sunlawihnak hrangih kan rak ngai ding mi an si ko. Kan ngainat khal ah mawhnak a um lo ding a bang. Asinan Christmas sunlawihnak hla an sak ruangah an hlapawl hi a zate’n Christmas hla an si thluh tinak a si cuang lo. An Christmas hla tthenkhat hman hi an thufun ah sakhawlam rong kai tuk lemlo an um hnuaihni.\nKan Chinmi tampi cun love song sak dah pawl in Pathian thangtthatnak hla an sak tikah kan rel sia, kan sunsak duh lo. “Amah a thlarau misa lo tuk” ti’n kan hnong ttheu.Cuvekpawl in teh love song sak tamsawntu Boney M. pawl hi ziangtin an hmu ding timi khal theih hiar a um nasa.\nLove Song hi amah le a zawn ih hman ahcun thil ttangkai le ttha a si ih, miphun pakhat hrangih thil thupi zet khal a si. Minung dinhmun ah fala le tlangval duhdawtawknak hi um ding hrimhrim a si ih, cumi phuansuahnak khal um ding hrimhrim a si ti sehla a tlangpithu cun a dik ko ding. Asinan kan Bawipa Jesuh ih suahcam rak hmuahnak ding ahcun a civa lo ding a bang. Ziangkim hin anmah le zawn an nei cio. Khohrik khal khi amah le a zawn ah ttangkai zet hman sehla, tidai khainak ahcun a ttangkai lemlo ding.\nChinmi tampi hrang ahcun Christmas le Boney M. hi tthentthek ngaingai a theih lo tla a si thei. Asinan Christmas can ih Boney M. pawl ih hla kan suah ding tikah an Christmas hlapawl deuh hril in suah thei sehla a tthat a zum um. Kan rak theih lo ruangih kan ti pang mi a si ahcun Pathian in in ngaidam hram sehla, tuihnu tal ihsin ralrin cio kan tum pei. Cuti a si lo ahcun love song thawi’ Jesuh rak hmuaktu ah kan cang pang thei a si.\nti awk ter hlah says:\non December 15, 2014 at 11:49 am


Pathian a um lo ti thehdarhnak, Italy ah - Chinland Today Media\nPathian a um lo ti thehdarhnak, Italy ah\nJanuary 18, 2009 2:09 pm·0 comments\nItaly mi pawl cun Pathian a um lo tiih khawpi tlan bus ih an tar mi cu mipi pawl le ramkhel tu party pawl ih dodalnak a nasat tuk ruangah cawl ter sal dingin thusuah an tuah. Italy ih an tar mi cu “Pathian a um lo ti cu thuthang sia a si. Nangmah in na ttul lo tihi thuthangtha a si” ti in Genoa khawpi tlan bus tthenkhat ah cun tar a si.\nThehdarhnak ding hrang lungkimnak cacuk hmin nem dingih an timi cu mipi hnen khalah zem a si zonan thuneihnak neitu (agency) pawl an lung an thleng ruangah, hi kan thil tuahmi cu thehdarhnak tuah dingih siannak thawn a rem aw sal lo a si tiih an sm sal thu Giorgia Vilella of The Italian Union of Atheists and Rationalist Agnostics (UAAR) cun thuthang lakhawm tu pawl a sim ve.\nVillella cun hi thu ruangah rorelnak ukil hmai khal ih rel sal nak nei ding an tum thu le Italy khawpi sungah Pathian a um lo tiih thehdarhnak ding hmalaknak cu fehpi thotho an tum thu an sim tel bet.\nPathian a zum lo tu pawl Atheists pawl hin Barcelona, London le Washington ih khawpi bus pawlah Pathian a um lo tiih thehdarhnak cu tarin an tlan tir zo.\nPathian a um lo – Atheist in thehdarnak tuah\nKawlram In Thawngtla 11000 Suah Ding\nMo Lawm Mipi Kap\nFACEBOOK IHSIN THINLUNG SIAR THEIH NAK TUAH THLANG DING


Capo sai thiam lo kaih a si - Chinland Today Media\nMay 13, 2010 9:17 am·0 comments\nTaiwan le US kahpia pakhat George Lin (kum 68) cun Taiwan ihsin Tuluk ram sung a fehnak vanzam par ah ‘a kiangkap pawl theih ban in’ capo a sai pang ih, an tonak vanzam cun a thlennak ding Shanghai khawpi ih a thlen hlan ah Hangzhou khawpi ah a tum hmaisa. George Lin cun vanzam a to lai ah “Ka bag sungah bomb a um sokhaw’ ti’n a rak sim pang ih, cucu vanzam ih hnatuantu pawlin an theih tikah thuneitu pawl an sim ih, tihphannak thawn Hangzhou ah an suk lohli a si.\nHih vanzam ahhin khualtlawng (293) le hnatuantu (22) lai an um ih, palik pawlin vanzam sung hmuahhmuah an zohfiang thluh na’n ziang bomb khal hmuh ding a um lo tiah an ti. Asinan, ‘acozah pakhat hrangih huatsuakzet ih cangvaitu tiah George cu kaih a si. Tuluk le Taiwan cun 2008 ihsin ram pakhat le pakhat fehnak vanzam lamzin thar an ong saal ih, tui’ dinhmun ahcun zarh khat ah vei (270) lai an zam ringring a si. – AP\nNepal ram in ram sung buainak a tong\nNepal cun ram sung uk awknak thuhla ah buainak nasazet a tong ih, lamzin zawhtu 150,000 leng lo an um ruangah dawr, tlawng inn, acozah zung, mawtaw le thil dangdang an khar thluh ti a si. Buainak cu Moist tapung rak tuantu pawl ihsin a suak na’n Moist pawl cun ‘Ram thansohnak dingah uknak ih kan tel ve a tul’ tiah an ti.\nNepal ram ih Moist tapung pawl hin kum (10) lai acozah an rak dodal zo ih, milai 16,000 an thih phah zo. 2006 kum ah acozah thawn daihnak an tuah ih, ram sung uknak ah dinhmun thatha an run co. 2008 ih hril awknak ah parliament seat tam sawn an co na’n Army Genreal parih an thu thensaknak ruangah thla (8) lawng ram an uk.\nCumi hnu ah Moist pawl cun uknak ngaingai an co nawn loih, prime minister Madhav Kumar Nepal cu a sinak bansan dingin a forh. Moist hotubik Pushpa Kamal Dahal (Prachanda ti’n a laar) cun acozah in an zung an tlansan hlan lo cu hih buainak hi kan fehpi ding tiah a ti bet. Asinan Dahal cun, “Kanmah lawngin ram kan uk ding tinak a si lo, kan ram mipi pumkhat ih kan um theinak dingah uknak kan co ve a tul’ tiah a ti. Nepal khawpi Katmandu ahhin Moist mi 600,000 lai an um ti a si. – Reuters\nPakistan ah tapung raalkap (22) an thi\nKan dung zarh sungih do awknak ah Pakistan acozah le NATO raalkap pawl tapung raalkap mi (22) lai cu helicopter ihsin meithal le bomb in an kap that tiah thuneitu pawl cun an sim. Hih raalkap pawl hi March thla ih an do awknak ihsin ‘South Waziristan’ ihsin Orakai district ih tlan (relh) pawl an si ih, acozah cun NATO bomnak in a dawi vivo a si. – AFP\nThuthang zingzawitu pawl dinhmun him lo\nNew York Times tawlreltu pawl cun kan dung tlawngkai nihnih ni ah leitlun ah thuthang zingzawitu (journalist) pawlih dinhmun cu nikhat hnu nikhat a him lo deuhdeuh tiah an aupi. 2009 sungah leitlun ah journalist 70 lai cu misual pawl kutah an thi ih, vei khat ih thih tamnakbik cu Philippine ram ah a thleng ih, mi (30) lai an thi.\nNew York Times buaipitu pakhat (reporter) David Rohde (2008 kum ih Taliban tapung raalkap pawlin Afghanistan ram ah thla 7 lai an renbet mi) cun, “Journalist si hi thil olsambik a si ih, thih olsamnak bik hnatuan khal a si” tiah a ti. A simbetmi cu, “US journalist cu thihnak tuar tambik an si ih, then (5) ih thenkhat (4) cu US ram mi an si” a ti. Thuthang zingzawi ih ramtin fehsuaktu le acozah duhzawng langter lotu cu hmuntin ah zokhal in tihzah an tum cuang lo tiah NYT cun a rel. Rohde cun, ‘Journalist pawl cu ram leng ih an tlan suah thei ahcun mi vantha an si ih, cuti cingin an dinhmun cu, an tlannak ram neitu pawlin nasazet in an rak buaipi ih, caan reipi cu zianghman tuah thei loin an um fawn’ tiah a ti. – AP\nTuluk Khawsatuk In Milai 10 Luan An Thi\nChina Ramsung Kum Thar Hmuahnak ah Mi 35 Thi, Mi 42 In Hliam Tuar\n2012 Sung Ah Taiwan Ram Ah Mi 235,000 Suak


Sunitha Khrishnan: Minung Zuarleinak ih Nuaisiat Tuartu le Dotu - Chinland Today Media\nOctober 27, 2016 6:28 am·0 comments\nThuanthu roling ahcun Phoenic (Finix) vate cu kum 500 sung a nundam hnu ah, vutcam ah cang thluh ko in a urkang aw ih, cumi vutcam lak ihsin a hung keuhsuak sal. Cuti’n kum 500 dang a nung lala ti a si. Cuvek thawn a bang aw deuh mi nun cu Sunitha Khrishnan ih nun ahhin hmuh a theih.\nAmah Sunitha Khrishnan lala hi mi bur ih sualpi a rak tuartu a si. Asinan vutcam ih a cang zo mi a nun ihsin a hung dingsuak sal ih, minung zuarleinak dotu ah cang in, minung tampi runsuaktu ah a cang.\nA liang par ih tthum aw mi hnattuan hi a khungkhai zet. A dinsuah mi pawlkom Prajawala cu zuar le hmuhsuam a tong mi nunau le nauhak thawng tampi runsuaktu le tundinsalnak tuahsaktu a si. Amah in “Sunitha Khrishnan: Anti-Trafficking Crusader” (Minung Zuarlei Donak Norsuaktu) timi hmin thawn blog a nei. A blog ahhin mi an runsuah dan thuhla pawl a tarlang hai.\nTaktak ahcun a blog hi siar a ol lo. Ziangahtile nunau nauhak tete (kum li lawng si lai tiang in) an pa, paseu, unau, unau-seu le venghnen tivek pawl ih an sualpi thu tivek cu siarsuah a har zet mi an si hrimhrim. A blog ih a tarlang mi thuhla pawl vun siar tikah, daitei’ kan rak um men hi ningzakza a si thu mi a theihsuahter. A mal bik in minung zuarleinak ih rapthlakzia tal hi mipi hnenih theihternak tuah ding kan si.\nIndia ahhin minung zuarleinak le nun siatsuahawknak hi a luar sinsin. Tthimnak ah, Nepal ram ih nunau pawl India ah hruai lut in an zuar. A buaithlak hleicenak cu zuar a tongtu pawl hi anmah rori ih an rinsan mi minung in an zuar ttheu mi hi a si. Zuar a tongtu pawl ih dinhmun hi sal dinhmun hnakin a bese sawn! Nupasinak lam ih a sualral bikbik thawn hmuhsuam an tuar ih, vei tampi cu nasa zet ih kutthlaknak khal a tel cih fawn. Curuangah thinlunglam le taksalam ih siatsuahnak nasa zet an tuar ttheu. Mi tampi in duhduh ih an soisat ttheu ruangah a netnak ahcun HIV/AIDS an ngah. Cutik ahcun hman an tlak nawn lo ti in an hnong ih, cawmhlawmtu nei nawn lo ah an cang ringring fawn.\nSunitha ih din mi “Prajawala” pawlkom cun zuartuartu pawl kha an runsuah hnu ah an nun tundinsalnak an tuah. Beunak inn an sak ih pumcawmnak hrangih an ttul mi thiamnak pawl zirnak ding hmun khal an sak. An innsang thawn tong aw thei ding khal in an tawlrel. A cancan ahcun nunau tampi cu phunhnam nunphung ih mualpho zo an si ruangah an innsang in an cohlang sal nawn lo. Cuvek can ah Prajawala cun an nun pumhlum hrangah ttuanvo a la ttheu. Nunau tthenkhat cu, misenpi lakih an kirsal theinak ding ah, Prajawala ih hnattuantu mipa tthenkhat in nupi ah an tthi. An runsuah mi lak ihsin natnak ruangih mithi an um can khal ah ruak vuinak hrangah ttuanvo an la. Hivek an ttuannak ah Prajawala hin dodalnak nasa zet a tong. Ziangahtile Indian nunphung thawn a kalh mi a um ttheu ruangah a si. Asinan Prajawala cun palik le dan kilhimtu pawlkom dangdang thawn ttang tlang in, sumhawlnak ih nupasinak hman hi cawl lo bang lo in a do.\nPrajawala le Sunitha hin an tuahttuannak ruangah sunlawihnak tampi an ngah zo. Minung zuarleinak dotu le runsuaktu phunphun in an ngaihven mi an si. Cozah tiang khal in Prajwala le Sunitha ih ttong hi a ngai.\nSunitha ih blog cu http://sunithakrishnan.blogspot.in/ a si ih, va leng in a thuhla va siar ve awla na nun ah danglamnak pakhatkhat cu a um ko ding.\nFa Nei Pawl Kum 1 Tluk In Dam Sau Bet\nMipi In An Lo Duh Sinsin Theinak Dingah Na Tuah Dan Ding Lamzin 10


Melbourne ih Chin National Day ah - Chinland Today Media\nMelbourne ih Chin National Day ah\nFebruary 23, 2009 1:16 pm·1 comment\nCT/Melbourne, 23 February 2009\nAustralia, Melbourne thleng Chin mi 1600 lenglo lakin mi 700 hrawng cun A vei (61) nak Lai Phun Suah ni Chin National Day (CND) ni sunglawi lawm ve dingin Feb 21, 2008 ah Williamstown Town Hall, Williamtown ah pung khawm awk a si.\nMelbourne CND tuahnak ah Chin mi hruaitu upa Dr. Lian Hmung Sakhong, Chin National Council (CNC) chairman, Vice chairman of Ethic National Council (ENC) le Dr. Ngun Cung Lian Chief justice of Chin National Front (CNF) cu khual upa ah sawm an si. Chin mi upa dangdang hlei ah Jose Alvarez, state Director of DIAC khal in hi nisunglawi hman pinak an nei.\n‘Khawitawk hmun kan um ih ziangvek dinhmun kan thlen khal a sile kan semsuahnak kan Chin nunphung hi kan hngilh ding asilo, a pholangtu ding kan si’ tiin Dr. Hmung cun a ra suak khawm tu Chinmi pawl hnenah thapeknak le fuihfialnak a nei.\nLailam phun ruk (6) laamnak le zaihla sak nak khal neih asi. CND densan ih saphawsirh (football) lehpannak ih pakhatnak a ngah tu Melbourne Chin Corporation le pahnihnak Hornbill Chin Association of Australia le a pathumnak Lailun Pawlkom Melbourne pawl lawmmnan peknak khal khual upa in an nei.\nMiss Thian Tling Za Kim le Miss Grace Ngun Dim Par in caan hmannak daan kaihruai nak le thupuannak an nei. Rev. Arohn Kuung ih thlacam nak le hlannak Pathian hnenih a neih thluh veten a vei (61) nak kan lai Phun Suahni cu sunglawi zet in hmannak neih thawk a si. Chin ram hrangih nunnak arak thaptu liamcia hruaitu upa pawl suunnak le Australia, Victoria ih Meikang ruangih ninghang lusun a tuartu pawl riahsiatpinak hrangah cawllo ih minute (2) umnak khal Chin National Day cazual a siartu Florence Ciang Za Dim ih kaih hruainak in neih a si.\nChinram ih paam a tuartu pawl hrangih sumpai khonnak ah tiin hi nisunglawi ih a ra suak tu pawl hrangah Tisop khengkhat ah A$5 in zuarnak an nei. Caleb Thang Luah Khai Haunung, Chairman of Chin Festival Celebration Committee le President of Melbourne Chin Corporation cun ‘hi kan ngahmi paisa pawl hi Laitlang ih harsa a tuartu pawl lole Melbourne ih meikang pawl bawmnakah Red Cross ah kan pe ding’ tin CT palai hnenah a sim.\nA vei (61) nak Lai Phun Suahni hi Chin Festival Celebration Committee (CFCC)le Melbourne Chin Corporation (MCC) pawl ih hoha nak ih tuah mi a si. CFCC cu Melbourne ih thleng Laimi pawlkom pa thum MCC, Lailun Pawlkom Melbourne le Hornbill Chin Association of Australia pawlkom an si. CFCC hlei ah MCC pawl in zanghlei cawi in ttuanvo laknak an nei.\nChin National Day, Facts\nRam sung suakTlangpar mipawl Khawmpi September Hrawngah Tuah Ding\nCanada ah Chin National Day Hmang Ding\nVAN PIANG says:\non March 12, 2009 at 7:26 am\nZiang ruang ah lailun pawlkom mino zuk nan tar ve lo?


N. Korea In Lawng Feh Kham - Chinland Today Media\nJune 24, 2009 3:43 am·0 comments\nN. Korea cun an ram thlanglam tipi thuanthum parah ram dangdang lawng leh an mai ramsung lawng pawlkhal June 25 ihsin July 10 tiang fehlo dingih a khamnak thusuah a tuah. Cui tlunah himi tipi ih ei in hawl leh sumdawng lawng pawlkhal suak thluh dingin thu a pe. N. KOrea Cozah ih Hydroraphic Deparment cun himi thuhi Japan Coast Guard hotu pawl hnen khalah a kuat zo ih, Himi tipi ih Lawnglut hrim thotho pawlcu N. Korea in ziangvek in a tuah tum timi cu theih a silo.\nN. Korea ih thil timi ah hin Japan Media dangdang pawlcun Hawaii lam hoi ih Missile kahsuak a tum ruangah a si ding tiah an zumnak thu an sim. Tui tumih N. Korea thil timi hin ziangvek buainak leh ziangvek Politics a danglam ter ding timi leh N. Korea hin a Nuclear leh Missile ralthuam a hmang ngaingai ke maw? timi cu leitlun ram dangdang hruaitu Politician pawlih thinlung thusuh awknak tumbik a si. Asi nan N.Korea cun tipi parih Lanwgfeh a kham naksan cu a ralkap pawlin raldo zir nak an neih ding ruangah a si tiah a simve.\nTu ah hin US ralkap pawlin Pacific tipi ah N.Korea lawngpi pawlcu ralthuam phur asi maw tiah an zoh fiangsak ringringih UN khalin himi dan hi June 12 ih a rak tuahsak zo vekin N. KOrea Lawngpawl cu ziang anphur timi zohfiang sak an si ding a rak tizo ih cumi zoh fiangsak an sianglo a sile tipi kapih khawmual ralkap pawlsim lohli ding in thu a suah zo.


Kanmah Kan Si Sawn Maw? - Chinland Today Media\nNovember 7, 2012 10:29 am·0 comments\nRam a ṭhangso, a hmutu lakah ka tel, ram thangso ih kan neih mi khal a fel ṭheh cuang/ce lo! mawhphurh ding kan hawl, hmanseh zo si tuahsuak ngam? Ca tha thlah le ngan ruangah zosi famkim tiaw ngam? Siat le ṭhat teh zo si rel ngam? Zuu inn miin an zankhat ihthah thei lo ah ziang si an puh? Sa ei mi teh in an veikhat sa ei thei lo ih an um ih, an kaa a thawt lo ruangah zo si a puh ding? Puh ding kan hawl, kanmah kan rak si dah lo nan, lenglam ihsin rak zohtu cun ziang si a puh ding, zo si a puhmawh ding? Kanmah kan si ko maw? Ruat duh hlah, kan ruah sau deuhdeuh len kanmah kan si? Khuahlan ih tangka hmunkhat rak hmangtu khan tui sanah tangka in sullam a neih lo? Ziangah inn\nhnen tihaang rak cawihtu khan tusanah a ti ngam lo? Zo si? Kanmah kan si sawn maw?\nRam ṭhangso ah ka thleng ti kelkel fawn siih, sungkhat unau hnen ihsin phone a dawn ngam lo? Tangka dil a phang maw? Ziang ruangah? Zo ihru angah? Kanmah kan si sawn pang maw? Biak men ah tangka kuatawk tengteng ding a si maw? Ram ṭhangso ih kan um ruangah, tangka kuat tengteng ding a si maw? An harsatnak cu an hnenah an sim ngam lo ding maw? Zirsannak teh ziang so? Fimnak teh ziang so? Millai teh ziang so? Thlan pakhat man teh ziang zat? Nitin hna ka ṭuan ti ruangih nupi fanau kutthlaktu thawn ziangsi danglamnak an neih?\nNa cawm ka si lo ti teh zo in si rel? Lungrual khawmnak teh zo in a hawl? Pumkhat kan si ti ni an ṭong laiah teh zo in a ngai? Kanmah kan si pang maw? “Maw thihnak khuiah na neh, maw thlan khui si na\nthimnak”? ti ngai ih ṭong fukfo ngam an tam lem maw? Mah le mah hman finkhawiaw thei lo, mah le hman theiaw fiang thei kan si maw? Ziangah midang theih kan tum? Kanmah teh ziang ce? Zo kan si? Khuiin ka ra? Ziangha ka si ti kan sutaw ngam maw? Kanmah hi kan si sawn pang maw? Thiamlo cangaw ter ngam lo cu?\nMinung dam sung a sau lem maw si? Kan nun sung tal midang hnakin kanmah hi kan zohaw ngam maw? A hram in zawt/sui sehla kan tong a cem men kem? Kanmah hi thiamlo canteraw ngam dingin kan ral tha maw? Mah le mah hman theifiangaw lo in kan ṭong puppo pang maw? A Sersiamtu hmaiah mi fel tehin tongnak le ellnak ding an thei pang maw? Kanmah kan ṭhat ahcun midang khal an tha ih, kan thatlo ahcun zo si tha pai nawn cuang ding? Hnaṭuan sang teh ziang a siih, hnaṭuan niam teh ziang a si ce? Milian teh ziang an siih, mi nauta teh ziangso maw an si?\nKa hmuh dan cu mah le mah hi theih fiangawk a har bik ih, cumi thei fiangtu cu, mifim, milian, hnaṭuan tha tiah ka ruat.


Mekhong ‘Power Grid’ Thuhla Thurelkhawmnak (International Conference) Nei - Chinland Today Media\nMekhong ‘Power Grid’ Thuhla Thurelkhawmnak (International Conference) Nei\nJanuary 20, 2012 12:20 pm·0 comments\nBBC | January 20\nKawlram tivapi Mekhong ah mesatha peknak khawlpi tuah a si ding thu thawn pehparawin Mekhong ram kiangkap um ram pawl cun Thailand ram khawpi ah International Conference cu January 17 ihsin 20 tiang an nei ih Kawlram mipi hrang khal ih hmuar nei deuh in himesatha peknak khawlpi cu hman a si theinak ding le ram dang khal ih pursumleilawnnak hrang hman a si theinak ding thu relkhawm nak an nei a si.\nKawlram cozah cun Mekhong kaingkap um ramsung mipi in Mekhong mesatha peknak khawlpi cu an hman tangkai theinak ding ah le nasa zet ih meisatha hman a sinak hmun Tuluk le Thailand ram pawl khal ah meisatha zuar a si theinak dingah hmalaknak a nei rero ih ram dang um company lian pawl khal in hi meisatha peknak ‘power grid’ cu tuahsuak ngaingai a si theinak dingah bawmnak an pe ding a si.\nAsinan Laos ram ihsin Thailand ram ah Laos cozah cun meisatha ih pursumleilawnnak a rak nei zo ih hi pursumleilawnnak ah company lian pawl lawng in hlawknak nei in meisatha peknak hmun kaingkap ihum mipi hrangah cun hlawknak a um lo ih hleiah harsatnak nasa zet an tawn sawn thu Bangkok khawpi ih International Conference an neihmi ah tarlan a si.\nAn relkhawm vivonak ah cun hivek ih pursumleilawnnak ih bawmnak petu pawl cun pursumleilawnnak ih hlawknak an tel ding pawl hrang lawng ah khawkhannak an nei theu ih mipi hrangih hlawknak um ngaingia ding in khawkhang a si lo theu thu khal an tarlang bet.\nCutiasiruangah, Kawlram cozah cun hi ‘power grid’ hrangih planning a neihmi cu a thluh leh sal a si lo ah cun Kawlram mipi hrangah hlawknak taktak a um lo ding ih hleiah Kawlram hrangah cun cannak nasa tak a si ding a si.\nKawlram : International Airport 2 Tuah Tum


Chin Ramkulh Paletwa Peng Ah Naupai Nupinu Pawl Nau Thla An Tam Deuhdeuh – Vapual Auaw\nChin Ramkulh Paletwa Peng Ah Naupai Nupinu Pawl Nau Thla An Tam Deuhdeuh\nAugust 31, 2020 vapual auaw Chin Thuthang 0\nRakhine ralkap AA le Myanmar ralkap doawk ringringnak Paletwa peng ah naupai nupinu pawl nau thla an tam deuhdeuh thu Paletwa peng Department of Health and Medical Care ih hotu Dr.Soe Thet Win in a rel.\nTui kum January thla ihsin July thla tiangah Paletwa peng sungin nupinu 54 in nai an paimi an thlasal tiah hminsin a um ih nau an thlaknak san cu an umnak a him lo tuk, ral tamtuk ruangah a si thei tiin harhdamnal lam cun an zum.\nDr.Soe Thet Win cun “Raltlan an si tikah hmun dangdang ah an tlan ṭheu. Tlan rero a ṭul tikah phannak an nei a si thei ih an tlan rero tikah harhdamnak hrang taksa hrangih ṭha khal an ngaituah thei lo,ngai poimawh thei lo khal a si thei,” tiah a ti.\nPaletwa peng sungah AA le Myanmar ralkap cu January thla in July thla tiang vei 11 lai nasa zetin an kap aw tiah theih a si ih Rakhine ramkulh le Paletwa ramri ih kahawkmi siar tel loin Paletwa ramsung ih an kahawk zat Burma News International in a tarlangmi a si.\nRaltlan buaipitu lamih ṭuanvo neitu pakhat Mai Nan Win cun “Ziangruangah naupai nupinu pawl nau thla an tam ciamco timi cu Paletwa kiangkap ah bomb puak a tamih ,hriamhrei picang a tla tam tuk. Ral buainak thawn hla deuh ahcun nau thla an tam ciamco lo ih ral buainak kiangkap ih um pawl cu nau thla tam an si. Khat le khat doawk cu cem lohli sehla kan duh ih an do aw thotho dig asikhalle mipi um lonak , khua thawn hmunhla ah do aw ding an si. Mipi umnak le khua kiangkap ah an do aw cu mipi hrang ṭih a nung tuk lawmmam ih siatnak phunphun an thlen rero tlunah nunau , nauhak le naupai nupinu pawlin an tuar hleice a si,” a ti.\nAA le ralkap doawknak ruangah Paletwa peng sungah raltlan an tamzet thlangih Paletwa khawsung ah mipum 5000, Sami khawsung ah mipum 3000 le Khua dangdang ah mipum 500 hrawng an um. 2019 kum ihsin cekfel asile Paletwa peng sungah nau thla nupinu 119 an um thlang a si.


Nitin Thlrau Doral - Hre Mang\nNitin Thlrau Doral\n“Na zumnak doral kha ttha ten do aw,” I Tim. 6: 12.\nKhrihfa pawl cu “khristian ralakp” ti ah kawh kan si.\nI. Zumtu pawl ral cu zo asi? –Satan, Leitlun, Tisa\ni) Satan: I Peter 5: 8\n· Bumnak: Evi, fimnak, Pathian thuhnuai ah nung lo in\nEg. Pu Van Thawm Lian-Bangladesh camp ah\nEg. Bulll fighter, puan sen\n· Hremnak, hmawhsiattu: Job hnenah\n· Thlemnak: Zesu hnenah\n· Mawinak, hminthatnak le leitlun thil le ri, lalnak,\n· Worldy principles: Col.2:8\n· Love of money: I Tim. 6:10, is the root of all evils\niii) Tisa: I Pet. 2:11; James 4:1, Rom. 7:23\n· Tisa caknak,\n· Puarthau nak\n· Huatnak, iksiknak, duhhamnak, mi mawhsiatnak, tisa ihsin a suak mi pohpoh :\n· Thlemnak: James 1:14, 15\nII. Khristian pawl ralbawi cu zo asi? Khrih asi.\ni) Khrih in kan ral pa in nehsak zo: RUllu a rialbek zo\nii) A keneh lamzin thlun ding, nitin mai khross pu ding kan si\nIII. ZUmtu pawl hmanrua cu ziang asi?\nIV. Rakap Training:\ni) Zirhtu-thlarau thianghlim\niii) Nulepa/tlunlam milai pawl\niv) Nitin hmuhtawn mi –\nTatthimnak: training lai harzia: Tialkulh Thang kut\nV. Ralkap discipline:\ni) Thulunnak: THihtiang thulunnak\nii) Rualpi parah rin umnak\nVI. Ralrin tul/ttihnung:\ni) Ral lam ttang/ral kethlaknak: Eph. 4: 21, setan kethlaknak\nii) Ral hnen thu theihter tu\niii) Ralkap lakah lal cuh awknak\niv) RInhlelh awknak\nv) Tihhrutnak Thu pawntam


CHINRAM TLANGPAR LE KHUAPI KIP AH PURA AN SAK DIH – The Chinlung Post\nJuly 17, 2020 admin Fiamthu 0\nKAWL le CHIN, TAHṬHIM CI A SI LO: Kum 50 lai Ralkap uknak ruangah ram pumpi ih um Tlangmi le Kawl kan zaten farah le rethei in kan um phah thluh ti cu el theih a si lo. ASINAN,Tlangmi lawng si lo Kawl mipi khal an tuar ve tin Kawl le Tlangmi tahṭhim in hnemawk ci cu a si lo.\nZIANGRUANGAH? Taksa lamah Kawl cu rethei ve zet si hman hai sehla, a miphun zawngin miphun DAM an si thotho. Ziangvek in an dam? An ca/calai, nunphung, biaknak le miphun a dam. Tlangmi telin ram mipi zaten phunhrek in phunsang tlawng tiang an Kawlca kan zir thluh kan thiam thluh ruangah an Ca le Calai (written word and literature) a cak, natnak fate hman a nei lo, a DAM.\nHmanseh, Kannih Tlangmi Ca le Calai (written word and literature) cu Cozah tlawng phunhrek hmanah kan zir thei lo ruangah a ngawr, a na, a thi zik, a DAM LO. 2, An NUNPHUNG in Tlangmi zate tiang in tuam neh thluh.Thimnakah, An nunphung lakih pakhat KUMTHAR (TACIAN) timi cu Nithla siarnak (calendar) ah cati sen thawn an hminsin ih ni hra sung lai ram pumpi in zung le tlawng a pit thluh, an tidai tawih awknak ah Chin mipi tiangin kan rak tel, kan khursung kan cai.\nAn nunphung lakih pakhat HNAMTHUAM lungzi le taihpung khal Tlangmi tiangin upat zetin kan hruhpi. An nunphung vekih ROCO dan cu ram pumpin kan thlunpi. An nunphung vekih LEIRAM hrang tuahmi Dan cu Tlangram tiangin in thlun ter. Kawl NUNPHUNG in Tlangmi zate tiang in tuam neh thluh ruangah a Nung in a DAM CAK TUK.\nHmanseh, Chin nunphung lakih pakhat KUMTHAR ah Rampi Zung le Tlawng pit phah thluh thei dingin Nithla siar (calendar) ah hminsin in a um ban ve lo, kumthar hmanpitu Kawl khal an um ve lo. Chin nunphung lakih pakhat HNAMTHUAM in Kawl hnamthuam tlukin sunsak le cawisan a co ban ve lo.\nHMANSEH Biakinn saknak ding hmanah sakhawram (religious land) kan ngah thei lo. Tlangzim ih kan phun cia mi thinglamtah hman an bal ih a aiah Purang an toh men. Chin 85%+ ih BIAKNAK (Christianity) cu a ngawr, a na, a DAM LO. 4-Kawl cu an miphun a DAM. Ram pumpi Uktu an si ruangah canvo sangbik an nei. A miphun in an DAM.\nTlangmi in kan pupa Ram hman ah thuneihnak sangbik kan nei ve lo, uktu canvo nei ban lo miphun dam lo kan si. Kawl cu Ralkap, Cozah le Zung tinkim ah a lu bik le thuneitu an tuan. Tlangmi in hivek canvo kan nei ve lo. Tlangmi le zumtu kan sinak men ruangah Ralkap le Zung ah sinak sang le Bawi bik tuan thei loin kan um.\n5-Kawl cu an ram a DAM. An phairawn rak Duh tawk loin Shanram si ringring khaw nuam hminthang Maymyo le Lunghlu suahnak Mokok siseh, ChinRam siseh an nawr ih an laksak bet ruangah, an ram a DAM men si loin ramdang dawlh thei ko a CAK. Kan Tlangram (Chinram) cu kil ih kipin sah thlak, nawrzim vivo a siih a na, a dam Lo. KAWL le CHIN hi TAHṬHIM CI KAN SI LO


Nunthuleng | VANCUNG THAIHLIO\nArchive | Nunthuleng RSS feed for this section\nCaw Ek Lakih Vate\nPosted on 19 September 2012. Tags: Thinlung Rawl\nVoikhat ah vate pakhat khual hlapi tlawng ding a si. Thlatang khuasik ih khual hla tlawn ti cu a ol lo. A dai tukih a thla hmuah a khal, a ṭhong thluh ih a zam thei nawn lo. Lekuang ah a tla ta. Caw pi nu in rinlopin a parah ek a rak thlauh. Caw [...]\nPosted in Nunthuleng0 Comments\nTufa le Ramui\nPosted on 10 March 2012. Tags: Essay, Ruahnak, Thinlung thu\nNikhat cu cirhti va fate pakhat ah Tufate le Ramui tidai in ding ra veve an tong aw. Ramui cu a sinak vekin a hrokhrawl ih mi sual hawl khal a thiam zet. Tufa cu midai leh miṭha a si. Ramui in a hmuh tikah ei a duh mai. Ei ding in a um lawk. Asinan ziang [...]\nPosted in Nunthuleng1 Comment\nADAM IH TAKSA THEN\nPosted on 06 July 2011. Tags: cahram, Nunthuleng\nThen 1 Adam cu a taksathen a simi minu a hmu tiak ah dungnung lungkim zet in a zoh… Mizan cu curuang ah siding,ka hnakruh a zaa ka ti rero ti’n a ruat phah..Nidang vek in a umhar nawn lo ding ti’n a thei ruang ah tla a hnangam zet.. Adam in minu a hmu [...]\nPosted in Nunthuleng2 Comments\nZuksuai Thiampai’ Mitthli\nPosted on 03 May 2011. Tags: Nunthuleng, Thinlung Rawl\nMero an zam, thuah sarih thuah riat a thuahaw mi tlangsang tlunah, mero cumci hnuaiah a thuahthuah in tlangsang an mum. A va ṭhing riapri zik ve! Ṭilva le vanva ai-awn theih ding um lo. Dai ṭhepṭhep. Ziangmawtawk le hnahro ṭilawn a hung thang ṭhekṭho, ti ṭhepṭho ten. Zilthli nem hman tuar thei nawn lawn, [...]\nPosted on 24 February 2011. Tags: cahram, Capoh, Chin, Chinram, Hnihsuak, Nunthuleng\n“Tuiṭum cu Falam ah zanhnih, Hakha ah zankhat cuisin thlanglam Chinram tiang tlawn vivo a si ding an ti vek maw?” “Ai, nang cu na vanṭha tuk aw! kan pa cu a thlun in tum lo lawlaw…nan Chinram ah ziang ka tuah ding in ti san men” “Kannih cu kan sungkim ten tlawn thei kan [...]\nArsi Pakhat Kei Pakhat (27-30)\nPosted on 13 December 2010. Bung 27 Um ngaih daan ding a har..tuar daan a dem deuh ih tawk deuh lai..sunvu inn ah ka um ih ka um cawk nawn lo.. zaan lam thimzik hrawng ah inn leng ka suak.. Beer dawr ka to..rualpi pawl phone in ka ko hai pei maw ka ti na’n ka paih saal lo.. Ka to..ka [...]\nArsi Pakhat Kei Pakhat (23-26)\nPosted on 10 December 2010. Bung 23 Minung pakhat beidong,thinbang,tuarnak pawl a cemnet tiang a tuar le hmailam kan caan pawl hi thihhman duh um sawn ṭheu.. Cuvek tuar caan ah thazang khal a derhdai..thuruat khal a ziam..minung si man um nawn lo tuk.. Kan in lam pawl an mangbang..ziangsi pei cang in ti..mangbang tlak ve ko..a hlan inn ah um [...]\nArsi Pakhat, Kei pakhat 21 le 22\nPosted on 07 November 2010. Salai Cung NgaiZan lakphak dawr ah tlangval rual kan to khawm..tlangval rual to khawm ti nana cu thu phunkim a suak..a tambik cu FBCY fala kan nei mal tuk thlang timi..Pakhat nih“kei tla cu laimi nupi hman ka nei ngah lo ding ka phang..” a ti..pakhat nih..“ziang ah si Falam mi leh Falam mi kan [...]\nArsi Pakhat Kei Pakhat 19 le 20\nPosted on 25 October 2010. Salai Cung Ngai“Van..Duh Te nu nih an in ah ra ta seh a lo ti”Ka va feh..a nu nih“nan rualvah hi thinheng awk ringring hlah hnik uh..pakhat um lo’n pakhat um thei le nan si fawn lo”..in rak ti..Duh Te cu laptop thawn Game a rak lek rero…ihkhun par ah..in zoh..ka ding ringring lawk..sangka kaa [...]\nArsi Pakhat Kei Pakhat 17 le 18\nPosted on 20 October 2010. Thinlung sungah a khat..ziangbik a khat ti cu ka thei ve lo..thil ka tuah mi hmuahhmauh a rem cang lo..remcang lo ding in ka tuah lomi tla tampi.. Ziangtin um ding khal ka thei lo..ka hmaiih cabuai ka sit..“kung!!”tin a tluk..cabuai par ih cauk pawl an thekdarh aw thluh..Cu fang ah ka nu a ra..ka [...]


Mizoram Ah Ral An Tlan Ti A Theiaw Lo, Conference Nei Ah A Ruat – Meifar\nSeptember 27, 2021 admin Lawrkhawm 0\nMyanmar ralkap nunrawng ruangah nauhak upa, pitar putar khal sahimnak hawlin hmun dangdang ah an tlan, hnangam zet ih an rak tlanlennak an runinn te suahsan in tlanghran dan ah riahrun an rem.\nZiangtik ah an tuallennak ramdai an hmusal ding ti cu relcia a theih fawn lo, hringnun nitlak lam hmang rero lai kum upa pawl khal Min Aung Hlaing ih lal tokham duh tuk ruangah Tio ral an kaan.\nZuk kan tarlang mi hi Chin raltlan a si, Mizoram ah aum zo. Kum 93 ih upa a si ih a hna khal a set zo, tarkun cak nawn lo a si. Mizoram ih aumnak san hi a theithiam hrih lo ih gospel Meeting / Conference nei ah a ruat aw.\n“Conference hi ziangtik tiang an tuah tum? Ziang tikah khua lam kan tlung ding” tin mi a sut theu. Kum 93 ih upa a si ih Mizoram ih kum upa bik raltlan an timi a si, a hmin le a khua cu an tarlang lo.\n“Unaware of the situation back home, 93-year-old Chin refugee who is almost 100% deaf has been constantly asking “How long is the conference.. When are we going back home…? He thought that they all came to Mizoram to attend some gospel meeting / conference. #The Chin Journal


Chinram Khui Na Feh Ding? NEHNAK DING SAN - Buannel News\nKan nih hnakin in dotu le in uk tumtupawl cu minung ah siseh, ralkap le hriamhrei ah siseh an tam sawn, an nei tha sawn. Hihi thudik a si. Asinan, hi ruangah ralpawl cu an cak sawn ding, nehtu khal an si sawn ding kan ti thei lo.\nZiangahtile, NEHNAK timi cu mi va thahtheinak thazang ah siloin, thudik tan ruangih thihnak khal hmaitawn ngamnak parah a um sawn. Thazang cahnak lawnglawng zohin thu kan relcat asile, “A cak lo pawl cu a cak pawlih ukbeh dingah piang an si ih mi rethei pawl cu milianpawl hnuaiih um ding ah piang an si” tinak tluk a si ding. Tawng dang cun, “Hi leitlun cu ramsa hrangpawl umnak ding lawngah a si ih milai umnak ding ah a si lo” ti tluk a si ding.\nRuahnak fim a neitupawl cun ziang khal a dik maw dik lo ti zoh in thu an relcat. Asinan, micakpawl cun ziang khal a dik maw dik lo ti siloin an thazang cahnak hmangin thu an relcat sawn theu. Annih cun a cak lo pawl cu vawi tam an siatsuah theu. Doawknak khalah a cak sawn an si theu. Asinan, NEHNAK ngaingai cotu cu diknak lamah tangin tairialnak le tuarfainak thawn beidawng loih raldotupawl an si. Thimnakah, America le Vietnam pawl an doawk laiah, ralkap le ralkap an doawknakah Americanpawl cu an hriamhrei a that sawn ruangah a cak sawn an si ringring ti theih a si. Asinan, a netnak ih nehnak cotu cu Vietnam an si.\nCuruangah, thazang cahnak lawnglawng zohin nehnak thu kan rel thei lo. Kawlpawl ih ralkap tam sawn le minung tamsawnnak lawnglawng zohin annih cu nehtu (a netnak tiang) an si ding kan ti thei lo. A dik lomi raldotu an si ruangah nehlotu an si leh tengteng ding. A dikmi raldotu kannih pawl cu tuini ah a cak lo sawn kan si hmanah a netnak ih nehnak lallukhum khumtu kan si tengteng ding. Hihi ralpawl kan nehnak ding san le zalennak kan hmuh theinak ding san a si.\nKan hnakih tam le cak sawn kan do ruangah kan doawknak cu “Can rei doawknak” a si ding. Kan ralkap le an ralkap an doawk khalah ralpawl cu a cak sawn an si can a tam ding. An hriamhrei le ralkap hmangin kan beidawng dingin a phunphun in kut in thlak ding. Kan thinnau dingin kan karlakah remawklonak le hmuhsualawknak phunphun an tuah ding.\nAn lamih tang dingin mi tampi thlemthluk an tum ding, mi hrekkhat cu an hruai peng thei fawn ding. Cule kanmah lala hmangin kanmah le kanmah in doawter ding. Kan inn le kan lo in nawk kang sak ding, an siatsuah dingih mipi cu a phunphun in retheihnak le harsatnak an pe ding.\nAsinan, hipawl hmuahhmuah tuartlangin hnget zetih kan feh vivo ah cun kan thinlung an neh thei lozia an thei ding. Hi can ciah hi kan nehnak ding hramthawhnak cu a si ding.\nCuruangah, thazangcahnak cu a mah le tawkten thiltithei le tihnung zet a sinan a netnak ih nehnak petu cu a si lo. A tawpnak ih nehtu cu lungthin taktak ih tairialnak, tuarfainak, tumruhnak le a dikmi parih ding ngam ringring hi a si.


Ramkhel Hruang vs Internet Gig | VCTH\nRamkhel Hruang vs Internet Gig\nHome » Thlirnak » Ramkhel Hruang vs Internet Gig\nBy vcth on November 9, 2016.\nUS President hrilawkncak cu a result kan thei ih ruahnak hnakin Donald Trump in a neh. US hrilawknak kan zoh tikah Donald Trump le Hillary Clinton zuamawk ti men lawng a silo. Hih a dunglam ih Ramkhel hruang (Political Network) le Internet thudik hawltu pawl ih zuamawknak pi tla a si.\nPi Hillary Clinton hi a corrupt, mi dingfel lo tiin mi tampi in an ti. A hleice in a email leak mi pawl kan zoh tikah kan hmu thei. Asinan bulpak in mi dingfel lo zet cu a va si ciamco ding ka zum lo. A dunglam ih Political system, network ih duhdaan in a sinak a khal sawn in ka hmu.\nTuitum campaign ah tla mainstream media pawl hmauhhmauh cu a dung ah an um, cun pursum leilawnnak lam ih thil thupi pawl, bank pawl, hrimhrei company pawl le milian pawl tiin a dunglam ah an um. Thuneihnak – Pursum – Media a kom aw mi cu Ramkhel hruang tiah kawh theih a si. Hi thil 3 an kom aw tikah zianghman ih hnin theih lomi system pakhat ti theih a si. Hih system sungah t’hatlonak, diklonak, lai-nonnak, ei-ruknak, t’anbul neihnak ti pawl a phunphun a um nan anmah le anmah an hup an phen aw sak ih mipi ih theih a si lem lo. Mipi hrekkhat in an thei hmanah hmakhat te ah a ziam sal.\nTuitum hrilawknak ah Donald Trump ih a nehnak a san pawl hi hawl sehla Wikileaks hi pakhat ih ruah theih a si ding. Amah Donald Trump ih thiamnak, a zuamnak, ram a duhdawtnak pawl tla cu a tel ko nan Wikileaks hi hngilh theih a silo.\nWikileaks cu thudik tarlang duhtu pawl hrangih platform pakhat a si. Leitun hmun tinkim ih Internet Gigs pawl in an fir thukmi thudik pawl cu Wikileaks ah an pek ih cutin Wikileaks ihsin mipi thieh in tarlang a si.\nHi internet gigs le hacker hrekkhat pawl ih tumtahmi cu mai hrnagih fir, mai bulpak hlawknak hrang ti a va si lemlo. An nunnak hrnag hman t’ihnung a um zet nan t’ihnung za lak ihsin leitlun ram picang pawl ih thil diklo an tuahmi pawl an pho lang. Cutiih an pho langnak thawng in mipi in an cozah ih thil tuahmi, diklo ih an tuahmi ti pawl an thei.\nUS cu leitlun ih rampibik pakhat a si vekin tuitum hrilawknak cu zo cio ih thlir cio a si. Tuitum ih hrilawknak cu Republican le Democrat zuamawknak ti men lawng siloin Ramkhel Hruang (Political System) le thudik a hawltu Internet Gigs pawl ih doawknak pi a si.\nTuitum US hrilawknak ih nehnak a cotu pawl cu Donald Trump, Republican, Thudik duhtu mipi, Wikileaks, Julian Assange pawl an si ti sehla a sual lo men ding.


Mee Sa An Suang Lo Ruangah Mopa In Mopuai A Cancel – Meifar\nMee Sa An Suang Lo Ruangah Mopa In Mopuai A Cancel\nJuly 1, 2021 admin Lawrkhawm 0\nOdisha ih um tlangval kum 27 mi Patra le Bandhagaon khua ih um fala cu June 23 zan ih neiaw dingin an tawlrel. An neihawk ding zinglam ah mopa tei innsungsang cu monu tei khua ah an va thleng, monu tei innsang in an rak hmuak ih rawlei khawmnak an nei.\nMopa lamin mee sa rak tuah dingin an simcia, asinan monu tei innsang in an rak tuah lo. Rawl an ei laiah mopa in mee sa a sut ih an tuah lo thu an sim cu buainak a suak cih, ṭongkam elawknak a suak ih mopa in a zan ih an hmang ding mi mopuai khal a cemter.\nMonu lamin an lem rero nan an hlawhsam, mopa tei innsang cu an tlungsal ih an khua thleng hlan khua ih an sungkhat tei inn ah an va cawl lawk. Cutawk ah thu an relkhawm ih kut lawng ih tlung aicun tin cutawk ah fala pakhat an bia ih kutsihnak an tuah hngal.\nPatra in zinglam ah nupi neih a ṭhulh nan zanlam ah nupi dang a nei thotho. An mopuai thuhla ah zohman in palik an ko lo, 1980 kum ah hivek deuh in buainak arak thleng zo ih cutawk ahcun palik pawl an ko hnuah an thubuai cu relfel sak a si.\nIndia ramsung ah neihawknak danglam zetzet a thleng zo, a tlangpi thu in nulepa lungkimnak ih neiaw an si ruangah an thuhla khal theiaw cia mumal loin an neiaw ṭheu. Curuangah an ṭhenawk dan khal a awlsam thei zet.\nFalam Ah Palik Bawi Zuri In An Sual Aw Ih An Tuahmawh Aw Na Zet\nThlakhat Sungah Kalaymyo Christian Thlanmual Ah Mithi Ruak 270 An Vuiliam


An Ram Hruaitu Hnenah “Kan Khua Lamzin A Ṭha Hlanlo Pasal Ka Nei Lo Ding” Tin Ca A Kuat Ih A Hlawhtling – Meifar\nAn Ram Hruaitu Hnenah “Kan Khua Lamzin A Ṭha Hlanlo Pasal Ka Nei Lo Ding” Tin Ca A Kuat Ih A Hlawhtling\nSeptember 20, 2021 admin Leitlun 0\nIndia, Karnataka State, H Rampura khuate ah minung 300 hrawng an khuasa ih lamzin an nei ṭha lo tuk ruangah buaibainak an tong ringring. An khua fala kum 26 mi Bindu R D in an ram hruaitu Chief Minister hnenah ca a kuat ih “An khua lamzin a ṭha hlanlo cu pasal a nei lo ding” thu pawl a ngan.\nBindu in “Kan khua lamzin a ṭha lo tuk ruangah bus tipawl aum lo, kan khua ah phun 5th tlawnginn primary school lawng aum. Phunsang deuh kan kai duh asilen khua dang, km 14 ih hlatnak ah kan feh ringring a ṭul.\nCuruangah kan khua nunau pawlin zirhnak an cawlhsan phah, kei cu hostel ah ka um ih zirhnak lam ka thehsuak thei. Kan khua nunau lakah keimah lawng Masters course zirsuak umsun ka si, kan khua hrangah ka ausuak lo asilen zoso ausuak ding..” tin a ngan tel.\nAn khua lamzin a ṭha lo ruangah tlawngkainak, siizung le bazar kainak ah an buai thei zet. A cakuat cu an ram hruaitu in arak hmu ih an khua ah ava feh cih.\nDavangere Deputy Commissioner in an khua cu ava vehvai ih an khua thlennak dingah km 2 cu ke in a feh. An ram hruaitu in an khua ih ṭulhaimi pawl cu tuahsak lohli dingin a tiamkam ih lamzin khal tuah hngal dingin a kuthnuai pawl a fial. (#India Times)\nIndia Ram Ih Sahimnak Hawl Raltlan 45 Cu An Dawi Kirsal\nTlawng Saya Pakhat In Mipa Nauhak Nun A Siatsuah


Federal Fehphung Article 261 Remlo Ruangah Myanmar Ah Ziang A Cang Thei? - Chinland Today Media\nFederal Fehphung Article 261 Remlo Ruangah Myanmar Ah Ziang A Cang Thei?\nJuly 6, 2015 3:46 pm·0 comments\n2008 daan hrampi Article 20(f) sungah “ralkap cu rampi daanhrampi kilhim ding in a hleice in tuanvo a nei” ti’n tarlang.\nCumi hlan ah a thupi mi thu pakhat a um lai. Daan hrampi article 20 (e) sungih an nganmi si.\n“Ramdinkhawm thenthek lo ding, ramhrin miphun pawl lungrualnak siatsuah lo ding le rampi thuneihnak huham ding ih humhim ding cu ralkap ih tuanvo a si” timi ca tlang a si.\nAsilen kan thupi Article 261 cu ziang si? Ti’n thusut duhtu kan um pang thei. 261 (c) sungah “president in ramthen lole ramkulh hluttaw ih lungkimnak a ngahzo mi hluttaw palai kha cui’ ramthen le ramkulh vuanzi chuk ah tuanvo a pek ding” ti a si.\nTlangparmi party pawl komkhawm a simi National Brotherhood Front(NBF) ih thubur sungah cun ramthen le ramkulh vuanzi chuk cu president ih direct tuanvo pekmi si nawn lo in ramkulh le ramthen hluttaw palai pawl an hril tlinmi kha vuanzi chuk si sawn ding ti a si.\nAsinan hluttaw sungah mipi hriltlin a si lo mi ralkap zatek 25% an va um tikah hivek daan pawl rem ding cun hluttaw zatek 75% luan ih lungkimnak a tul tikah tlangparmi pawl kan au rero mi Federal kalhmang cu ralkap pawl kut sungah a um. Mipi hrilmi hluttaw palai pawl in rem an duh hman ah mipi duhnak tel miah lo ih hluttaw sungah a to menmi ralkap zatek 25 % kutsungah kan daan hrampi rem ding/ rem lo ding a um tinak si.\nChin ramkulh Falam peng MP a simi U Con Kheng tla cun kan dung July zarh khatnak ah hluttaw sungah daan hrampi rem thei ding in ralbawi hlun U Than Shwe hnenah zaangfah kan dil a tul ding a rak ti hngehnge.\nTulai fang hi Pyithawngsuh hluttaw sungah Nargis daan hrampi ti tlan an timi 2008 daan hrampi cu USDP party thuburnak thawn an rem tum rero lai fang a si. Sihmansehla ralkap cun Article 59 (d) sung president le vice-president pakhat cun ‘ralhmai tawngdan’ thiamnak a nei ding timi zawn ah ‘humhimnak’ timi siar lo a dang rem ding an lungkim lo.\nHi thuhla thawn pehpar in Pyithuh hluttaw palai Daw Nan Se On cun “Hluttaw sung sim theinak um lai ah a thei pang pei maw ti’n ka sim men mi si. Hi tluk tam mipi in an sim rero hmanah ralkap palai 166 ih hnasung lut thei lo ding in zo nih a kham. Minung 166 hi zatek 25 % lawng an um. Annih pawl hi mipi hrilmi tla an si lo. Hluttaw sungah an to hmethmet ih rem lo ding lawng an tang eu eu. Mipi in an tuar lo a si len hi thu hi a puak kuai theh ding” ti’n Daily Eleven ah a hmuhdan a sim.\nRalkap in daan hrampi rem ding thu ah article 59(f), 60(c), 418 (b), 436 pawl rem an duh lo cu pompi a theih. Bulpak hrang lole mibur pakhat hrang asi ruangah ti’n an puhmawh thei. Sinan Article 261 cu bulpak hrang a si lo.\nTlangpar mi zate hrang a si bangtuk in Federal rampi kan din ding ti’n hmailam ah ruahsannak a neimi Kawl rampi hrang a thupi mi a si. Hi Article an rem lo a si le Federal rampi timi ziangti zawng hman in a hung cang thei hrimhrim lo ding. Kawl pawl lawng kulhbet mi Kawl uknak lawng a si thotho ding.\nCun khat lam ah Article 261 hi an rem duh lo taktak a si len president U Thein Sein ih a zuam rero mi remdaihnak khal a siat ding tlun ah rampi ral a tho sal thei ih anmah ralkap tiang a hngong sal thei.\nSihmansehla tui’ 2015 kum thok ah Sagaing ramthen CAM Pu No Than Kap cun Kawl ram hi democracy kalhmang ah kan no tuk lai ruangah caan tawkfang lai cu ralkap in tu bang in in kaihruai hrih sehla a tha ti’n Kawl media pawl hnenah a rak sim dah.\nArticle 261 rem ding thu hi a rei hlan ah mee an then ding. Hi thu ah kan rem thei lo ti’n ralkap in an duhdan an sim zo. Curruangah tlangpar mi pawl ih kan duhdan in zulh thei lo ding tinak a si.\nAhleice in Chin party pawl teh tuvek boruak ah ziangti’n an rak cangvai pei? Ahlan 2010 lai bang in cozah ding lai thu hnuai ah MP le vuanzi dinhmun ah cozah pekmi neih le siah thawn nuam tawl tahrat men in mipi hmuah a thum a al ei thei hrih lomi dinhmun ah kan diriam tum lai maw. Falam peng sung 2015 hrilawknak ih MP cuhtumtu minung (7) thusuhnak ka tuahnak ah 2008 daan hrampi hi federal fehphung in kan rem ding ti ai in 2008 daanhrampi sung in thansonak kan tuah ding titu an tam sawn. 2008 daan hrampi hi a tha tawk ko lo maw ti tla an si culci.\nPyithawngsuh Hluttaw sungah palai 664 an um ih cumi lakah ralkap 166 an tel cih.Pyithuh Hluttaw le Amyotha Hluttaw komaw cu Pyithawngsuh Hluttaw an ti.\nO le Aw Loin Calai Ka Fehpi Theilo\nDaw Aungsan Suh Kyi President Ngahtheinak Daanhrampi Rem Harsa


Tutan Chin Mipi Vengtu Ralkap Le Ralhrang I Kahnak Ah Ralhrang Ceilak An Thi - Online Newspaper\nTutan Chin Mipi Vengtu Ralkap Le Ralhrang I Kahnak Ah Ralhrang Ceilak An Thi\nLawngshi(လောင်းရှည်) Leh Chin Pine Ramri Ah CDF-Kanpetlet Leh Ralkap Council Doawknak Ah Ralkap Council Lamin Mi 7 An Thi Ih Hriamhma Tuar An Tam.Tui ni September ni 16 tlawngkai ni 4 sun ah Cindui(ကျင်ဒွေး) myo ah thazang va belhbawm dg in Lawngshi.\nThawng dang:Mandalay Ih Pathian Hnatuan Pastor 1 Cu Tualsung Kor Hruh Hriamkai Thenkhat In An Kai.Mandalay myo ih Falam Batish Church Pastor Saya Thian Lian Sang cu tuini September ni 16 zing nazi 11 hrawngah tualsung kor hruh hriamkai thenkhat in a umnak inn ihsin an ra hruai suak thu a sungte pawl hnen ihsin theih asi.\nA inn hmai ah motor 3 leh bike 3 thawn minung 20 hrawng cu an ra thleng ih thusuh ding kan lo nei an ti hnu an hruai suak mi asi.Saya Thian Lian Sang ih nupi cun ,Tualsung kor hruh mi pakhat cu kan inn hmaiah a ra ih Saya Sang a um mo tin in sut.\nKei khal in a um ko tin ka let cih. Cutin an zaten an ra luh hnu thusuh ding kan nei kan suh theh hnu in ka run thlahsal ding tin an sim. Ziang sakhan khui tawk hmunah an hruai ding ti cu in sim lo. An zate in Mask an bun ih meithal pawl khal an keng. Inn sungih phone 5 pawl khal an la.Nan nih khal khui tawk hmun khalah feh hlah uh kan lo zoh thup rero lai in ti “ tin Saya Nu cun asim.\nSaya Thian Lian Sang hi tulai Covid-19 thuahthumnak in a nuai rero nak hmun Mandalay ah Covid-19 mina pawl cu tuamhlawm dgin pum peaw in rak bawm tu pawl lakah a tel ve tiah theih asi.\nThawng dang:Thawng kan theih hmasatnak ahcun,Mizoram mi Manipur ah a thi i,a min ah hin,Hmingtei tiah a mah ID zoh ahcun a um tiah an langhter i,hi kong ah an ttial ning ahcun,Mizoram mi a si i,a mah hi a thei mi nan um hna hnga maw,a ti.\nA hnu deuh i an van hlattthannak ahcun, a tu i a thi mi hi kan hlat lengmang tik a tu Imphal BOC area ,Manipur khuapi i a thi mi nu hi .Mizoram mi si lo in,Manipur leo kan mi theih mi hna nih an chim ning le an theih ning ah, Thingngat (Singngat) Churachanpur,Manipur chuak mi a si an ti.A ruak zong hi ,YPA (Young Paite Association) nih an buaipi lai i,an khua ah phurh ding in timhlamhnak an ngei e,an ti.\nThantlang Khua Mi An Zaam Kha An Rak Mawh Lo!!Thantlang khua mi 90% tluk an zaam cang,khua an chuahtaak cang ti kan theih tikah a langhlaat in kan lung a faak i kan ngaih a rak chia ngaingai cio.A hmun um mi i an chim ning le bang ahcun,Thantlang khua chung cu ttiau taak mi khua bantuk khi a si cang i,mahlawng kal lebang ahcun ningtti lei khi a si e,a ti.\nKan Laimi Pastor Pakhat Cu Zei Sualnak Um Lo In An Hruai


Kalay kiangkap ih khua pawl an dinhmun a ṭha lo - Falam Online Media\nNikhat-hnih sungah Gangaw-Kalay ziin ih um khua pawl cu ralkap hraang pawl in an hroh nasatuk ruangah an dinhmun a ṭha lo zet ih khua suahsantu minung thawng leng an kim zo tiah theih a si.\nKalay khuasung ih ralkap le mipi an kapaw hnu in nitinten kapawknak a um ringring. Abikin, Kalay lam ah ralkap lut theilo dingin lamziin lailak ih rak dotu Gangaw-Kalay ziin ih khua pawl ah kapawknak a tam cuang.\nApril 1 ah Gangaw-Kalay ziin ih um Natchaung, Ngapha le Chaungkhuah khua pawl ah ralkap le mipi an kapaw ih Chaungkhuah khuami 3 le Webula khuami 1 an thi.\n“Khua ah an ra lut ih mi an kap cih. An mah dodaltu khal an si hran lo nan, a rem an tinak hmuahhmuah an kap thluh. An kap that mi pawl cu inntang ih to men pawl an si. Chaungkhuah ah mi 4 an kap that. Pakhat cu nauhak kum 8 mi a si. Culocu kum 50 mi le kum 60 mi an si ih midang pakhat cu Webula khuami a si” tiah Chaungkhuah khuami mipakhat in a sim.\nCutiih ralkap hraang pawl an cangvai nasatuk ruangah khua suahsan ih himnak hawltu an tam. Tuisun April 2 khalah ralkap pawl in Tanphu khua lam an hroh ruangah 1000 hnakih mal lo khuami in khua an suah san.\n“Mizaan lam ah ralkap pawl kan khua ah an ra lut ih mi inn khal an boh. Meithal an hawl in mi paisa khal an fir sak. Curuangah ṭihkhur cingih khua suahsan an tam. Tuisun khalah Tanphu khua pawl an buai. An khua ah minung 4500 hrawng an um ih 4000 hrawng in khua an suah san. Miṭhen cu Chinram lam ah an kai so” tiah Chaungkhuah khuapa cun a sim hrih.\nChaungkhuah le Tanphu khuami tamsawn cun an khua an suahsan ruangah, tuah, kum upa ṭhenkhat lawng an tang. Ralkap pawl Kalay lam fehtlang theilo dingin Kalay-Gangaw ziin ih um khuami pawl in ziin phit sak in nasaten an rak do ruangah cuih ziin tluan ih um khua pawl cu ralkap pawl in an bat cuang tiah Kalaymyo ih um mipakhat in a sim.\nAmah cun “abikin Kalaymyo ah ralkap lut theilo dingin khuami pawl in thingkung tumpipi le lungto tivek thawn lamziin an rak kham. Kalaymyo ih ralkap pawl khalKalay-Gangaw ziin ah an suk ih lamziin khamtu khua pawl an kap cih. Mipi lam khalin neihsun hriamhrei hmang in an do ve. Doawknak hi Chaungkhuah khua lawngah si lo. March 31 ihsin Natchaung, Panchaung, Ngapha tipawl khalah an kap aw” a ti.\nKalaymyo kiangkap khalah hriamhrei neihsun hmuahhmuah suah in Mipi in ralkap pawl an do ih nasaten an kap aw.\nMizaan April 1 khalah kum 19 mi, Khaikam ih um Salai Van Biak Thang cu Kalay University kiangah an kap that tiah theih a si. (VOA)\nEdit : Gangaw-Kalay lamthluan ih um Hakhalay, Sitha, Ngapha, Chaungkhuah, Natchaung, Tanphu le Aungchanth khuami zaṭek 80 cu khua suahsan in Chinram lam ah an kai so tiah The Chin Journal in a ngan.\n← CNN palai ih vehvainak veng pawl cu Thinphang Thlaphang in an um\nR.I.P. : Paralṭha Salai Than Sang mual liam →\nRalhraang ralkap in Ramthlo khua inn tampi urkaang hlei ah inn bohin thil fir


Burma Ramah Nuclear Leh Missile Hmunpi Tuah - Chinland Today Media\nDecember 12, 2010 2:49 am·0 comments\nMizan sunih The Guardian Thuthangca in a tarlang nakah North Korea ram mithiam pawlih bawmnakin Burma ram Rangoon khawpi saklam Km 480 ih hla tlangkawm te sungah Nuclear leh Missile ralthuam tuahnak hmunpi din rero lai a si tiah Wikileaks Website in a tarlang tiah The Guardian thuthangca cun a tarlang. Himi hmun hi tlang lak leilung sungah Cement Concrete ih sakmi asiih, asinan an tthehzik te hrihlo tiah an sim.\nHiti vek a si ruangah Burma ram hin Pakistan, North Korea leh Iran pawl vekin Nuclear, Missile ralthuam hi a neithei maiding dinhmunah ruah a siih, Himi Nuclear tuahnak leilung sungah North Korea ram mi hnattuantu minung 300 hrawng an numih, hi pawlhi a lenglamah suahter sian an silo ih, cun himi kiangkap ah lenglam mikhal zohman fehter sian a silo.\nNikum Fubruary thla ah khan Burma ram Deputy Foreign Minister, Khin Maung Win cun Nuclear leh Missile tuah nakding thuhla ah North Korea thawi hnattuan tlang an tumlo thu US ram palai hnenah a raksimzo nan tu ah an runtuah tlang thotho tiah an tarlang.\nObama Kuak Fawh Baang\nUS President, Barack Obama in a kuakfawh a bansan Press Secretary, Robert Gibbs in a sim nakah Obama cun a kuakfawh a bansan thlangih, a liamcia thla 9 hrawng ihsi a kuakfawhlai a hmuh nawnlo thu leh a rimkhal a theih nawnlo thukhal a sim. Obama hin a liamcia kum 30 hrawng ihsin kuak a fawpih bansan a tum theunan harsa a tizet ruangah a bansan theilo.\nPresident, hrilawk nak dingih Campaign a tuahlai ih a au hla bikmi America ramcu a ttha zawngin kan thlakthleng thei ko a sisi (Yes,We Can) a timi khalhi a kuakfawh bansan mikhal hin a ti hlawhtling tiah ruahcih a theih tiah an tarlang. President, Obama hin White House a luahlai khalah kuak a fawp laiih, February thla ah khan a mah bulpak tuamhlawmtu Doctor khalin Obama hin a kuakfawh bansan tumin theihtawp a suah tiah a simih, a mah Obama khalin a kuakfawh thalo a tithu a simih a sinan a pham tuklo thukhal a sim.\nUS Ralkap Ca Thuthup Leaked Out